Hívogat a korcsolyapálya Újvidéken

Az újvidéki Vojvodina Sport- és Üzletközpont korcsolyapályája novembertől áprilisig nyitva áll a lakosság számára. A járványügyi intézkedések miatt korlátozott a látogatók száma, de a téli szünet idejére több váltást vezetnek be.

Habár csökkent kapacitással, de működik a SPENS jégkorcsolyapályája. Mivel a fiatalok körében különösen nagy népszerűségnek örvend, a téli szünet kezdetével még egy váltást bevezettek a lakosság részére.
Dragana Nikolić, Újvidék: „Hetente egyszer jövök korcsolyázni, ameddig tart az idény télen. Körülbelül ötévesen tanultam meg korcsolyázni, és akkor kezdtem el járni a SPENS-re, mikor megtanultam.”
A számbeli korlátozás előnye, hogy most a korcsolyázóknak több terük van a jégen.
Ana Marković, Újvidék: „Jobban szeretem, mikor kevesebb ember van a jégen.”
Délelőtt és délután is két-két váltás áll a látogatók részére. Egy váltás másfél órát tart, és egyszerre maximum hatvanan lehetnek a jégen.
Slobodanka Brankov, szóvivő, Vojvodina Sport- és Üzletközpont, Újvidék: „A téli hónapokban, novembertől kezdett el dolgozni a jégcsarnok, és a következő év áprilisáig dolgozik. Ezekben a hónapokban ez az egyik leglátogatottabb és legkedveltebb sporttér. A lakosok mellett, akik váltásokban használják rekreációra és szórakozásra, itt edzenek a hokisok és a korcsolyázók is.”
Az előző években több lehetőség is volt Újvidéken korcsolyázásra. Szinte a teljes Duna-parkot keresztül-kasul lehetett siklani a Jégerdő rendezvény keretében, valamint a Big bevásárlóközpont parkolójában is alakítottak ki jégkorcsolyapályát. Azonban a járványügyi intézkedések miatt most ezeken a helyeken nincs lehetőség korcsolyázásra.

Nyitva van az újvidéki korcsolyapálya

Novembertől áprilisig nyitva van a korcsolyapálya a lakosság számára Újvidéken.

Újvidék 1 nagyváros
Vajdaságban.
Az újvidéki Vojvodina
Sport- és Üzletközpont
korcsolyapályája van nyitva.
Ennek a korcsolyapályának
a rövidítése a SPENS.
A járványhelyzet miatt
60 ember korcsolyázhat
egyszerre a korcsolyapályán.
Délelőtt 2 váltásban
és délután is 2 váltásban
mehetnek a látogatók
korcsolyázni.
1 váltásban 1,5 óráig
tarthat a korcsolyázás.
A téli szünet miatt
sok fiatal megy
korcsolyázni
az újvidéki SPENS
korcsolyapályára.
A tavalyi évben
több helyen is alakítottak ki
korcsolyapályát
Újvidéken.
Tavaly 2019. volt.
Idén a koronavírus-járvány
miatt csak
az újvidéki SPENS
korcsolyapályán lehet
korcsolyázni.
Idén 2020. van.


Zenta város ünnepe - színes programok egész hétvégén

Sokszínű programmal várta pénteken az érdeklődőket a zentai Népkert. Zenta város ünnepsége alkalmából a délutáni órákban a helyi hagyományőrző csoportok mutatkoztak be, este pedig fergeteges koncertek várták a szórakozni vágyókat.

A Népkertben gazdag programmal készültek Zenta város négynapos ünnepségsorozatára. Számos fellépő és zenekar várja a látogatókat, nem csak pénteken, hanem szombat este is. Mindenki megtalálhatja a számára legkedvezőbb programot.
Malčić Berta, Zenta: „A Zenta-napok különösen tetszenek, minden évben kijövünk. Koncertek... Főképp a Csík zenekarra vagyunk kíváncsiak, ami holnap lesz, tudomáson szerint, csak kicsit későn.”
A péntek estét egy fergeteges rockkoncert indította meg. A pécsi 5 tagú Don’t Stop the Queen zenekar hozta el Freddie Mercury és a Queen rockegyüttes életérzését, illetve híres és kevésbé ismert dalait.
Károlyi László, zongorista, Don’t Stop the Queen: „Az különbözeti meg egy kicsikét a többi Queen tribute-tól a zenekart, hogy olyan dalokat is játszunk, amiket mások nem. Szóval nem csak a Radio Ga Ga-t, hanem olyan ritkább dalokat, amiket a Queen nem játszott élőben.”
A késő esti órákban szerb pop és rock zenétől volt hangos a Népkert, az Amadeus band lépett fel. Az 1997-ben megalakult együttes számos albummal és fellépéssel dicsekedhet, így nem volt nehéz egy jó koncertet tartani a zentaiaknak.
Aleksandar Stanimirović, Amadeus Band:  „Olyan repertoárral készültünk, hogy jó buli legyen. Remélem, mindannyian pozitívabban és jobban fogjuk érezni magunkat a koncert után. Valójában ez a lényeg. Nagyon köszönjük a szervezőknek a ma esti meghívást.”
Az esti fellépők különböző korosztályokat céloztak meg. A változó, időnként borús égbolt, valamint a pár csepp eső sem tette tönkre az ünnepséget.
Vasárnapig tartanak a városnapi programok Zentán.
Ma Pribojszki Mátyás és a Spontán Blues Band, valamint a Csík zenekar szórakoztatja majd a közönséget.
Tűzijáték is lesz ma 21 órától a helyi sportcsarnoknál.

Elkezdődött Zenta város ünnepe

Már tegnap sok érdekes programmal és koncerttel várta Zenta városa a látogatókat.

Tegnap szeptember 9-e, péntek volt.
Zenta város ünnepségét a Népkertben tartják meg.
Tegnap este a magyarországi
Don’t Stop the Queen zenekar
hozta el Freddie Mercury és a Queen rockegyüttes
legismertebb dalait Zentára.
A magyarországi együttes után
a népszerű szerb Amadeus band lépett fel
tegnap este a zentai Népkertben.
Sok fellépő és zenekar szórakoztatja
ma este is a Zentára látogatókat.
Ma szeptember 10-e, szombat van.


Útjavítási munkálatok az Orom és Csantavér közötti útszakaszon

Útjavítási munkálatokat végeznek az Orom és Csantavér közötti Magyarkanizsa községhez tartozó útszakaszon.

Az út majdnem teljes hosszát tavasszal a két falu önkéntesei traktorokkal felszántották és eldolgozták, most pedig a maradék 300 métert mart aszfalttal borították be, hogy minél járhatóbb legyen a két községet összekötő, forgalmas út.
Az útfelújítást Magyarkanizsa önkormányzata 500 ezer dinárral támogatta. A tervek szerint aszfalttal borítanák be a jövőben ezt az utat.
Lékó Róbert, Orom HK tanácselnöke: "Ez már az idén aszfaltozásra volt tervezve, azonban valószínű a mostani körülmények miatt ez elmaradt, azonban mi nem tudunk várni, hiszen ez nagy problémát okoz mind a két településnek a lakosságának és ezért fogtunk hozzá ehhez a munkához. Ennek keretében még el lett végezve Újfaluban a Jókai Mór utcának a kitakarítása, hogy így mondjam. Itt volt egy szakaszunk, ahol már annyira benőtte a fa és a sövény az utcát, hogy a közlekedés már szintén akadályozva volt."

Útjavítás az Orom és Csantavér közötti útszakaszon

Útjavítási munkálatok vannak az Orom és Csantavér közötti útszakaszon.

Orom és Csantavér
2 falu Vajdaságban.
Az Orom és Csantavér közötti
Magyarkanizsa községhez
tartozó útszakaszon
történik az útjavítás.
Magyarkanizsa 1 város
és község Vajdaságban.
Az Orom és Csantavér közötti
útszakaszon
300 méteren
mart aszfaltot tettek.
A mart aszfalt sötétszürke
színű, száraz anyag,
amit útépítésre használnak.
Azért kell javítani
ezt az útszakaszt,
hogy jobban
járható legyen
a 2 falu közötti út.
A tervek szerint
jövőre aszfalttal
borítják be
ezt az útszakaszt.
A jövő év 2021 lesz.


Szeptember elsejére elkészül Szabadkán a Vackor Óvoda

A magyar iskoláskor előtti nevelő- és gyakorlóintézmény a város szűk központjában fogadja majd a gyerekeket.

Az épület földszintjén két bölcsődei, az emeleten pedig három óvodai csoportszobát alakítanak ki összesen mintegy 100 kisgyermek fogadására. A munkálatok befejezése július végére várható, ezután következik az épület műszaki átvétele és az intézmény bejegyzése a tartományi illetékes titkárságnál.
Egy évvel és két nappal ezelőtt helyezték el a Vackor Szabadkai Magyar Iskoláskor Előtti Nevelő- és Gyakorlóintézmény alapkövét. A projekt Magyarország kormányának támogatásával valósul meg, a telek tulajdonosa és a beruházó pedig a Szekeres László Alapítvány.
Somogyi Tünde, ügyvezető, Szekeres László Alapítvány: „Az épület tervezésénél fontos szempont volt az energiahatékonyság. A napelemek és a szoláris napkollektorok üzembe helyezésével biztosítani fogjuk az áramfogyasztás és a meleg víz egy részét. Kiemelném még, hogy az épületben található üvegfelületek törhetetlen anyagból készültek, amik ütés esetén egy darabban maradnak, nem okoznak sérülést.”
Minden szempontból a legkorszerűbb óvoda létrehozására törekedtek – hangsúlyozta Hajnal Jenő, a Magyar Nemzeti Tanács elnöke. A korosztályok szerint elkülönített csoportszobákhoz külön öltözők és mosdók kapcsolódnak. Emellett a gyerekeket több közösségi tér, tornaterem, külső udvar, jól felszerelt játszótér is várja az új óvodában. A tervek szerint az intézménynek 20-25 alkalmazottja lesz.
Hajnal Jenő, elnök MNT: „A teljes rendszer a Kárpát-medencei Óvodafejlesztési Program keretében fog megvalósulni, és ebből adódóan azok a kedvezményezések, amelyek a többi határon túli régióban is adottak, ebben az óvodában is érvényesülni fognak. Tehát a részvételi díj, a költségek, és egyebek szempontjából is ezek nyilvánvalóan nagy mértékben segíteni fogják a szülőknek a gondját, baját, amikor gyermeküket bölcsődébe, óvodába szeretnék íratni.”
A szülőföldön való megmaradásnak nincs jobb példája, mint az óvoda – hangsúlyozta Pásztor István, a Vajdasági Magyar Szövetség elnöke. Elmondta, hogy a létrejövő intézménynek várhatóan már egy év múlva lesz egy kihelyezett tagozata Újvidéken, és szeretné, ha ilyen kihelyezett tagozatok máshol is létrejönnének, ahol csak igény van rá.
Pásztor István, elnök, VMSZ: „Szeptember elejével itt el fog kezdődni a munka. Aki abban érdekelt, hogy ide írassa a gyerekét, az várja az ezzel kapcsolatos felhívást. Nem kell ebben a pillanatban semmit se csinálni, de egészen biztos, hogy ha nagyon gyorsan, és mert szeretnénk a szeptember elejére odaérni, ha nagyon gyorsan is, de meg tudjuk hozni a döntéseket, amelyek ahhoz szükségesek, hogy legális körülmények között, normálisan el tudjunk kezdeni működni szeptember elsejével.”
Az intézmény nevelő és gyakorló óvoda is lesz egyben. Lehetőséget biztosít majd a Magyar Tannyelvű Tanítóképző Kar óvodapedagógusainak, valamint a Vajdasági Magyar Képző-, Kutató- és Kulturális Központ által szervezett képzéseken résztvevő hallgatóknak a gyakorlati munkára. Az óvoda a szabadkai Radić fivérek utcában található.

Szeptember 1-jére elkészül Szabadkán a Vackor Óvoda

A tervek szerint szeptember 1-jére elkészül Szabadkán a Vackor óvoda.

A Vackor Óvoda földszintjén 2 bölcsődei csoport lesz.
A Vackor Óvoda emeletén 3 óvodai csoport lesz.
A Vackor Óvodába 100 kisgyermek járhat majd.
A Vackor Óvodában még építkezések folynak.
Várhatóan július végén fejeződnek be
az építkezések az óvodában.
A Vackor Óvoda Magyarország kormányának
támogatásával épül meg.
Magyarország kormányában azok a politikusok vannak,
akik az országot irányítják.
A Vackor Óvoda 1 nagyon modern óvoda lesz.
A Vackor Óvodában a csoportszobákhoz külön
öltözők és mosdók tartoznak.
A Vackor Óvodában tornaterem, új játszótér,
és nagy udvar is lesz.
A tervek szerint az óvodának 20 vagy 25 munkása lesz.
A Vackor Óvoda a szabadkai
Radić fivérek utcában található.


Felújított épülettel várja a kicsiket a Bambi

Felújították a Járekon lévő Bambi iskoláskor előtti intézményt. A munkálatok összértéke 160 millió dinár.

Az intézmény 40 éve működik, és eddig még nem került sor jelentős fejlesztésekre. Az épület egy komplett emelettel, modern felszerelésekkel és egy játszótérrel bővült. A kibővített épületben egy bölcsőde is helyet kapott.
Urbán Izabella, oktatással megbízott tanácsnok: „A gyerekek különben is nagyon szeretnek óvodába járni, ez még egy plusz ahhoz, hogy még boldogabban érkezzenek ide ebbe az épületbe. Temerin egész területén igyekszünk még a többi épületet is karban tartani és újjávarázsolni az elkövetkező időszakokban.”
A felújított épület munkálatait a helyi önkormányzat költségvetéséből biztosították. Az intézmény udvarának kizöldítése a tervek szerint őszre megvalósul.
Mladen Zec, polgármester, Temerin: „Ez az épületet egy évvel ezelőtt még 850 négyzetméter volt, ma már 1750 négyzetméterre bővült. Ami különlegessé teszi ezt az épületet, az az, hogy eddig még nem rendelkeztünk olyan bölcsődével, ahol egy és három év közötti gyermekek vannak, és a legnagyobb problémát ez jelentette itt Járekon. Ezt a problémát most megoldottuk, és már két csoportot is sikerült beíratnunk a bölcsődébe.”
A helyi önkormányzat következő projektje a Temerin telep részén található általános iskola és óvoda teljes körű felújítása lesz, melynek a tervdokumentációi várhatóan az idei év végéig elkészülnek.

Felújították a járeki Bambi óvodát

Felújították a Járekon lévő Bambi óvoda épületét.

Járek 1 település Temerin községben.
Ez az óvoda 40 éve működik.
Eddig még nem történt nagyobb fejlesztés az épületen.
Az óvoda 1 teljes emelettel,
korszerű felszerelésekkel és egy játszótérrel újjult meg.
A felújított épületben egy bölcsőde is helyet kapott.
A bölcsődébe 1 és 3 év közötti gyermekeket fogadnak.
A bölcsődében 2 csoporttal foglalkoznak az óvónők.
Tervek szerint az óvoda udvarában ősszel
új fákat is ültetnek majd.
A következő akció a Temerin telep részén található
általános iskola és óvoda teljes felújítása lesz.


A felújítás fontos volt, hiszen a nagy forgalom tönkretette az utat. Az ott élők szerint a sok problémájuk közül most csak az egyik oldódik meg.

Megkezdték az aszfaltozási munkálatokat Szabadkán a Mayer fivérek utcában. Az útfelújítás a Karađorđe úttól a Tolsztoj utcáig terjedő szakaszt érinti.
Az aszfaltozásra már nagy szükség volt a keskeny utcában. A személyautók mellett rengeteg tehergépjármű haladt itt el nap mint nap. Bodić Marko 36 éve él Szabadka ezen utcájában. Szerinte a szennyvízelvezetéssel sokkal nagyobb gondok vannak, ami előnyt élvezhetett volna a felújításban: „Örülünk az útnak, hogy megcsinálják az aszfaltot, viszont előbb a kanalizációt kellett volna megcsinálni, mert sajnos mikor nagy esők vannak, a mi utcánkból folyó lesz. Ki lehet jönni lefilmezni, csónakokkal lehetne menni. De ennek is örülünk, hogy egyszer megcsinálják, csak ezzel még nagyobb lesz a forgalom. Ez az utca legjobban van megterhelve itt Szabadkának ennek a részén, mert a Sugárútra csak itt lehet bemenni nagy teherautókkal.”
Predrag Radivojević, a szabadkai Útfenntartó Közvállalat igazgatója a helyszínen elmondta, 660 métert fognak itt felújítani, de sok más munkájuk is van: „Tegnap befejeztük a munkálatokat a Szép Ferenc utcában 320 méter hosszan, ki is szélesítettük, 4-ről 5 méterre. Folytatjuk a városi utak bővítését, tavaly befejeztük a Miloš Obilić utcát. A következő két hétben kiszélesítjük a Matija Gubec utcát az Eugen Kumičićtől a Blaško Rajić utcáig.”
A Majer fivérek utca aszfaltozását egyébként, sok más munkálattal egyetemben, még tavaly áprilisban harangozták be. Az útfenntartó vállalat igazgatója szerint idén 105 millió dinárt fordítanak utak és járdák rekonstruálására. Az összegből az ígéretek szerint 4 és fél kilométer újul meg.

Aszfaltozás Szabadkán a Mayer fivérek utcában

Megkezdték az aszfaltozást Szabadkán a Mayer fivérek utcában.

Tegnap kezdték el az aszfaltozást az utcában.
Tegnap november 6-a, szerda volt.
A Mayer fivérek utca felújítása nagyon fontos.
A Mayer fivérek utca nagyon rossz állapotban volt.
A nagy forgalom miatt volt rossz állapotban az út.
Nagyon sok autó és teherautó halad ezen az úton.
Az utcában lakó emberek nagyon örülnek az aszfaltozásnak.
Az útfelújítás a Karađorđe úttól a Tolsztoj utcáig tart.


Márk az év első újszülöttje Zentán

Január elsején, 14 óra 55 perckor született meg az első baba a Zentai Közkórház szülészetén. A kisfiú a Márk nevet kapta. A gyermeket és édesanyját Zenta polgármestere, Czegledi Rudolf látogatta meg és adta át az önkormányzat ajándékát.

Békésen szunyókál a pólyában Márk, aki 3950 grammal és 51 centiméterrel született. Ő Purgel Bettina negyedik gyermeke. A családban Márk születésével 2 kisfiú és 2 lány ragyogja be a mindennapokat. Purgel Bettina, Tornyos: „Nagyon várták, vártuk, de legjobban a tesók várták. Ők mindig azt kérdezték, hogy mikor bújik már ki, úgyhogy ők már nagyon várják, de apuka is. Mindenki várja otthon.”
A babát és édesanyját Zenta polgármestere is meglátogatta, aki amellett, hogy gratulált az anyukának, átadta az önkormányzat ajándékát is. A Tisza-menti önkormányzat már hosszú évek óta támogatja a gyermekvállalást, az év első babája 70 ezer dináros támogatásban, míg a község újszülöttjei 35 ezer dináros önkormányzati juttatásban részesülnek. Czegledi Rudolf, Zenta polgármestere: „Számunkra öröm, hogy az idei évben a baba elég gyorsan, tehát elsején megszületett az év első babája Zenta községben. Szokásunkhoz híven egy kisebb ajándékkal kedveskedünk a családnak, és természetesen az anyagi támogatást is megkapják.”
Egyébként január harmadikáig a közkórházban 4 baba jött a világra, két fiú és két kislány. Tavaly pedig összesen 688 gyermek született, míg 2022-ben 681. Dr. Vasas Mihály, a gyerekosztály főorvosa, Zentai Közkórház: „Abból a szempontból jó, hogy nem fogyunk tovább. A kórházunkban nagyon sokan szülnek, jóval nagyobb kórházakban sincs több szülés, úgyhogy a környező községek, akik ide tartoznak szervezetileg is, azok is, és azok is, akik választhatják a zentai kórházat, onnan is sokan jönnek.”
Ami pedig csak a községet érinti, 2023-ban 122, míg tavalyelőtt 134 gyermek született Zentán és a környező településeken.

Kisfiú az év első babája Zentán

Január 1-jén, délután 2 óra 55 perckor született meg az első baba a Zentai Közkórházban.

A kisfiú a Márk nevet kapta.
A gyermeket és édesanyját Zenta polgármestere látogatta meg.
Zenta polgármestere Czegledi Rudolf.
A polgármester átadta az édesanyának a város ajándékát.
Zentán az év első babája 70 ezer dináros támogatást kap.
Zentán minden gyermek születését támogatja a város vezetése.
Márk kisbabát már 3 három testvér várja otthon.
Márk édesanyja elmondta, hogy a testvérei és az édesapuka is
nagyon várja, hogy meglássák a kisbabát.
A zentai kórházban január 3-ig összesen 4 baba született.
Ma január 3-a, szerda van.


Két keréken érkeztek a húsvéti ajándékok a hajdújárási Lurkóházba

Immár tizenkettedik éve a szabadkai Old Bikers Vajdasági Motorosklub tagjainak első tavaszi útja Hajdújárásra vezet. Az ottani Lurkóház védenceit az ünnep közeledtével évről évre húsvéti csomagokkal örvendeztetik meg.

A szabadkai Old Bikers Vajdasági Motorosklub tagjai nagycsütörtökön pontban délután 3 órakor gurultak be a hajdújárási Lurkóház udvarába, hogy a kis védenceknek húsvéti ajándékokat hozzanak.
A motorosokat, elmondásuk szerint, a Pannon Televízió egyik nézője is felkereste. Megkérdezte, mikor mennek a Lurkóházba, és egy láda naranccsal járult hozzá a húsvéti adományokhoz. A hajdújárási intézménynek jelenleg 25 hátrányos helyzetű védence van.
Miután a szelíd motorosok kipakolták az ajándékokat, a gyerkőcöknek a húsvéti ünnep szépségéről és a két keréken világot járók életéről meséltek. A Lurkóház védencei alkalmi műsorral köszönték meg az ajándékokat. Kopilovity Krisztián locsolóverset mondott. „Tapsifüles nyuszikának nagyon sok a dolga, piros tojást, hímes tojást szerte széjjel hordja. Hordjad, hordjad kis nyuszikám, kéket is tarkát is, nekem is van egy tarisznyám, belefér még száz is.”
Göblös Noémi mindig örömmel várja, hogy a motorosok meglátogassák őket. Meg is mutatta, mit rejtenek a csomagok.
Jenei Dávid is alig várta, hogy eljöjjenek a Lurkóházba a motorosok.„- Minden évben jönnek, kedveskednek ajándékokkal, hoznak mindig valamit, viccesek.
- És a motorjaikat is kipróbáljátok?
- Hát, azt azért nem engedik, de ráülni rá szabad.”
Az Old Bikers Vajdasági Motorosklub tagjai köszönetet mondtak, hogy családtagként fogadták be őket. Kekezovics György, a motorosklub tagja azt mondta, minden évben alig várják, hogy kiguruljanak Hajdújárásra. „Alig várjuk mindannyian, hogy itt lehessünk a gyerekekkel. Szeretünk itt lenni, szeretünk kijönni és örömet okozni nekik.”
Kikity Attila, az Old Bikers Vajdasági Motorosklub alelnöke sem hagyná ki soha a látogatást. „Mi mint motorosklub, valójában az alapszabály szerint azért létezünk, hogy motorozzunk együtt, jót barátkozzunk, jót bulizzunk, de ezek mellett jótékonysággal is foglalkozunk. Ezt az alapszabályunkban írja, jótékonysági rendezvényeket csinálunk, úgyhogy nekünk ez az életvitelünk is.”
A Lurkóház védencei fel is ülhettek a dübörgő motorokra.

Motoron érkeztek a húsvéti ajándékok a hajdújárási Lurkóházba

Motoron érkeztek a húsvéti ajándékok tegnap délután a hajdújárási Lurkóházba.

Tegnap április 14-e, csütörtök volt.
Már 12 éve a szabadkai Old Bikers
Vajdasági Motorosklub tagjainak
első tavaszi útja Hajdújárásra vezet.
Hajdújárás 1 falu Vajdaságban.
A motorosklub tagjai minden évben
megajándékozzák húsvét alkalmával
a Lurkóházban lévő gyermekeket.
A Lurkóházban szegény sorsú
gyermekeket foglalkoztatnak minden nap.
A hajdújárási Lurkóházba jelenleg
25 szegény sorsú gyermek jár.
A motorosok elmondták,
hogy megkereste őket a Pannon Televízió
egyik nézője, azzal, hogy ő is küld
a Lurkóház gyermekeinek 1 láda narancsot.
Miután a motorosok kipakolták az ajándékokat,
a gyerekeknek a húsvéti ünnep
szépségéről és az izgalmas motorozásokról meséltek.
A gyerekek ünnepi műsorral köszönték meg
a húsvéti ajándékcsomagokat
a motorosklub tagjainak.
A gyerekek nagyon várták már
a motorosok érkezését.
A Lurkóház gyermekei fel is ülhettek
a hangos nagymotorokra.


Ünnepi Könyvhét Budapesten

Szeptember 2-a és 5-e között tartják a 92. Ünnepi Könyvhetet Budapesten. A Vörösmarty tér és a Duna-korzó hatalmas könyvvárossá alakult, ahol százötvennél több könyvműhely kínálja portékáját az érdeklődőknek.

A rendezvényen a vajdasági írók, költők, szerzők könyveit is megvásárolhatják az érdeklődők.
Hatalmas volt a nyüzsgés a Vörösmarty téren és a Duna-korzón péntek délután.
A rengeteg könyv és stand között a vajdasági szerzők is helyet kaptak. A Forum Könyvkiadó Intézet eseménye a 92. Ünnepi Könyvhét programjaként valósult meg. A Vajdasági Magyar Könyvkiadók standján a többi között ott volt Papp Árpád Délszlávok Párizsban című könyve is, amely a trianoni béketárgyalást délszláv szempontból közelíti meg.: „A szerb, illetve jugoszláv források alapján történt a könyv történeti vázának a felállítása, felépítése, ez a váz egészül ki olyan néprajzi dokumentumokkal, amelyek gyakorlatilag rávilágítanak arra, hogy a Párizsban hónapokig tartó béketárgyalás és békeelőkészítés délszláv dokumentumai és délszláv tervezete hogyan állt össze. ”
Bozsik Péter Behódolt tartomány című verseskötete a szerző versei mellett versfordításait is tartalmazza, mégpedig Aleksandar Tišma, Miodrag Pavlović, Stevan Tontić és Josip Osti műveit: „Főleg olyanokat választottam ki a fordítottak közül, akik nincsenek fönt a neten. Valamilyen szempontot kellett találnom, és akkor úgy döntöttem, hogy a Tontić és az Osti mindenféleképpen benne lesz. Ők Szarajevóból menekültek el Szarajevó ostroma alatt.”
Orcsik Roland kötetében közéleti versek és családversek is megtalálhatók. A könyvnek a Legalja címet adta: „Ez a cím egyszerre ironikus és egyszerre halálosan komoly, és tulajdonképpen pontosan reflektál ilyen szempontból arra, hogy milyen közállapotok vannak egyrészt a magyar kultúrában, magyar társadalomban, és itt Magyarországra és természetesen nem csak Magyarországra, hanem a határon túli magyar kultúrákra is lehetne gondolni.”
A Vajdasági Magyar Könyvkiadók standján még számos szerző könyvét vásárolhatták meg az Ünnepi Könyvhétre kilátogatók, emellett a standoknál, a színpadokon, a dedikáló asztaloknál újra találkozhattak a szerzők és az olvasók, tavaly ugyanis a koronavírus-járvány miatt elmaradt az esemény.

Ünnepi Könyvhét Budapesten

Szeptember 2-a és 5-e között tartják meg az Ünnepi Könyvhetet Budapesten.

Ma szeptember 5-e, vasárnap van.
Ma fejeződik be a 92. alkalommal megszervezett
Ünnepi Könyvhét Budapesten.
Budapest Magyarország fővárosa.
A Vörösmarty tér és a Duna-korzó
óriási könyvvárossá alakult.
Nagyon sok könyvet lehet megtekinteni
és megvásárolni az Ünnepi Könyvhéten Budapesten.
A rendezvényen vajdasági írók, költők,
szerzők könyveit is megvásárolhatják az érdeklődők.
A vajdasági írók között ott van Papp Árpád könyve is,
Délszlávok Párizsban címmel.
A könyvhéten megtalálható Orcsik Roland
vajdasági író könyve is.
A könyv címe a Legalja.
Az Ünnepi Könyvhétre látogatók találkozhatnak
a könyvek szerzőivel.
A megvásárolt könyvekbe aláírást is kaphatnak
a szerzőktől.


Forralt bor illata csábít a Winterfestre - Szabadka ünnepi hangulatba borult

Megnyitotta kapuit a téli vásár Szabadkán. A város központjában több mint hetven kiállító várja az érdeklődőket. Az elengedhetetlen forralt bor mellett idén is számos gasztronómiai ínyencséggel és kézműves termékekkel várják az érdeklődőket.

Uglik Auróra barátnőjével a forralt bornak nem tudott ellenállni.
„ Nagyon tetszik, most jöttem az egyetemről. Remélem, hogy sokszor ki tudok majd jönni idén az egyetem után egy picit körbenézni.
- Forralt boroztok. Szoktatok-e még valamit itt venni?
- Kürtős kalácsot, mindig.”
Sokan olyan kézműves termékekkel érkeztek a karácsonyi vásárra, amelyek szorosan kapcsolódnak az ünnepekhez.
Szabó Kornélia, árus:
„ Ajtókopogtatókat, kis karácsonyfa díszeket, gyöngyfűzésből láncokat, kis ékszereket hoztunk.
- Vannak-e már érdeklődők az első napon?
- Igen. Érdeklődtek, nézelődtek, picit vásároltak.”
A szervező a Szabadkai Piacok Kommunális Közvállat. Szerintük az elmúlt években a rendezvény a város ünnepi hangulatának nélkülözhetetlen részévé vált, és egyben turisztikai látványosság is.
A Winterfestet Srđan Samardžić, a szabadkai Városi Tanács gazdasággal megbízott tagja nyitotta meg.
„11. alkalommal szerveztük meg Szabadkán a karácsonyi és újévi rendezvényt, a Winterfestet. A kínálat igazán gazdag, Szabadka ünnepi hangulatba borult.”
A karácsonyi vásár első napján már hatalmas volt az érdeklődés. Egészen január 8-ig várják az érdeklődőket reggel és este 9 között.

Karácsonyi-újévi vásár Szabadkán

Mától várja az érdeklődőket Szabadka központjában a karácsonyi-újévi vásár.

Ma december 5-e, hétfő van.
A szabadkai karácsonyi-újévi vásár neve a Winterfest.
A Winterfest idén 11. alkalommal
várja a látogatókat Szabadka központjában.
Idén több mint 70 kiállító várja
a látogatókat a karácsonyi-újévi vásárra.
Kézműves termékek, iparművészeti termékek,
finom ételek és italok várják
a látogatókat a Winterfesten.
Minden évben nagyon sok ember
látogat ki Szabadka központjába
a karácsonyi-újévi vásárba.
A téli vásár 2022. december 5-e
és 2023. január 8-a között várja az érdeklődőket.


A lesújtó adatok miatt előadást szerveztek a fiataloknak a biztonságos közlekedésről Szabadkán

Az év kezdete óta 204 személy vesztette életét Szerbia útjain. Ebből 36-an 30 évesnél fiatalabbak voltak.

A lesújtó adatok miatt Szabadkán előadást szerveztek a fiataloknak a biztonságos közlekedésről, amelyre középiskolásokat hívtak meg. Branko Stamatović, a Köztársasági Közlekedésbiztonsági Ügynökség igazgatója ismertette, a vizsgálatok alapján a fiatalok rendszerint hétvégente szenvednek közlekedési balesetekben. Idén heten autóvezetés, kilencen motorvezetés közben vesztették életüket.
Azt is elhangzott, hogy a közlekedésbiztonsági törvény módosítása szerint az országban mintegy 200 ezres számban a forgalomban részt vevő rollerek közlekedését is szabályozzák majd. Az előadás házigazdája Stevan Bakić polgármestere volt, aki elrettentő statisztikai adatokról számolt be.
Stevan Bakić, polgármester, Szabadka: „A lesújtó statisztikai adatok miatt tartottuk fontosnak egy ilyen előadás megtartását a fiataloknak, kiváltképp Szabadka szempontjából. 2017 és 2021 között Szabadka területén a közlekedési balesetekben elhunyt fiatalok hányada 29 százalék, míg ugyanerre a időszakra a köztársasági átlag 19 százalék. A közlekedési balesetekben megsérült fiatalok aránya mintegy 32 százalék, ami a városunkat illeti, országos szinten pedig ez 35 százalék. Katasztrofálisak az adatok, ami a közlekedési balesetekben elhunyt, fiatal gépkocsivezetőket illeti, ez 59 százalékot tesz ki.”

Előadást szerveztek a fiataloknak a biztonságos közlekedésről

Előadást szerveztek tegnap a fiataloknak a biztonságos közlekedésről Szabadkán.

Tegnap június 22-e, csütörtök volt.
A szomorú adatok miatt tartottak előadást
a fiataloknak a biztonságos közlekedésről.
A szomorú adat az, hogy január óta
204 személy vesztette életét Szerbia útjain.
Ebből 36-an 30 évnél fiatalabbak voltak.
Az előadásra középiskolásokat hívtak meg.
Vizsgálatok alapján a fiatalok
hétvégente szenvednek közlekedési baleseteket.
Idén 7 fiatal autóvezetésben, 9 személy pedig
motorvezetés közben vesztette életét.
Az előadáson az is elhangzott,
hogy a közlekedésbiztonsági törvény változtatása szerint
az országban a forgalomban résztvevő
rollerek közlekedését is szabályozzák majd.
Az előadás házigazdája Stevan Bakić,
Szabadka polgármestere volt.


Szabadkai téli szolgálat: felkészültünk a télre

Az illetékesek elmondták, minden gép készen áll az esetleges havazásra.

Idén is felkészülten várja a telet Szabadkán a téli szolgálat. A vállalat illetékesei elmondták, minden gép készen áll egy esetleges havazásra. A téli szolgálat november elsejétől április elsejéig felügyeli az utakat. A hóeltakarítási munkálatokat Szabadkán a verbászi Extra Auto Transport végzi majd.
45 ember és 15 munkagép tartja karban idén Szabadka szűkebb központját havazások idején. 1000 tonna sót és 1000 tonna apró kavicsot biztosítottak a téli utak tisztítására.
Milutin Perunović, műszaki igazgató, Útfenntartó, Várostervezési és Lakásüzemeltetési Közvállalat, Szabadka: „Ebben az évben is sót és apró kavicsot használunk majd az utak téli karbantartása folyamán, attól függően, hogy külvárosi telepet vagy a szűkebb város központját tisztítjuk.”
Predrag Radivojević, az Útgazdálkodási, Várostervezési és Lakásügyi Közvállalat igazgatója elmondta, mintegy 237 km hosszúságú útszakaszt kell felügyelniük, valamint 100 ezer négyzetméter gyalogjárdát és 35 ezer négyzetméternyi bicikliutat: „Idén is folytatjuk azt a gyakorlatot, amelyet a múlt évben vezettünk be, miszerint a munkálatokat két csomópontból felügyeljük és irányítjuk, és nem egy pontból.”
A hóeltakarítási munkálatokat Szabadkán a verbászi Extra Auto Transport végzi majd. Mintegy 50 millió dinárt láttak elő erre.

Felkészültek a télre Szabadkán

A szabadkai téli szolgálat felkészült a télre.
A téli szolgálat 1 vállalat, ami
a hó eltakarítását végzi az utakról.
A vállalat igazgatója elmondta, minden gép
készen áll, ha esne a hó Szabadkán.
A gépek takarítják el az utakról a lehullott havat.
A gépek takarítják el a gyalogjárdákról is
a lehullott havat.
A gépek takarítják el a bicikliutakról is
a lehullott havat.
Havazáskor gépekkel sózzák az utakat.
Havazáskor a gépek apró kavicsokat
szórnak a havas utakra.
A szabadkai téli szolgálat sok sóval
és sok apró kaviccsal is felkészült a télre.
A téli szolgálat november 1-jétől
április 1-jéig figyeli az utakat.


Templombúcsút tartottak Kispiacon

Péter-Pál napi templombúcsút tartottak Kispiacon szombaton. A szentmise mellett számos program várta a helyieket. A helyi közösség pedig megajándékozta azokat a gyerekeket, akik az elmúlt egy évben születtek a faluban.

A kispiaci templomot 70 évvel ezelőtt szentelték fel, így Szent Péter és Pál a védőszentje. Ilyenkor pedig egy kisebb mulatsággal ünnepelnek a helyiek. Most is kirakodóvásár és egyéb szórakoztató programok várták a búcsútéren a látogatókat. Az ötödik Gyermek néptánctalálkozón a helyiek mellett Tóthfaluból és Oromról is érkeztek táncosok. Összesen 120 gyermek lépett fel.
Vörös Edina, a kispiaci néptánccsoport vezetője: „A fiatalok számára szerintem a néptánc csapatépítő jellegű és barátkozásként fogják fel. Szeretnek is járni, mivel együtt vannak, újdonságokat tanulnak. Mostanában nagyon szeretnek a kisebbek csatlakozni a csoportokhoz és egyre többen vannak.”
Az esemény részeként ajándékcsomagot kaptak azok a helyi családok, akiknek a tavalyi búcsú óta született gyermekük. Az elmúlt egy évben 10 gyermekkel gazdagodott a falu. Sárkány Réka kisfia, Kristóf az egyik baba, aki a tavalyi évben látta meg a napvilágot.
Sárkány Réka: „Nagyon eleven gyerek a Kristóf, pont olyan mint egy igazi kisfiú szerintem. Az pedig jóleső érzés, hogy gondolnak ránk, hogy kapunk egy ilyen kis jelképes ajándékot.”
A faluban ez a nap igazán nagy ünnep, hiszen Péter-Pál napja ősi ünnep. Egykor ezen a napon kezdődött az aratás, mivel a néphit úgy tartja, hogy a búza töve ekkor szakad meg. Sokfelé kezdték ilyenkor vágni a rozst, a búzát, de a hiedelem szerint a hajadonok közül, aki ekkor elsőként hallotta meg a harangszót, az év végéig biztosan férjhez ment.
Szarapka Ede, elnök, Kispiac HK: „Valamikor a Péter-Pál napja volt valójában az az utolsó nap amikor az emberek egy kicsit még jól érezték magukat és elengedték magukat. Majd ez után kezdődött egy nagyon hosszas kimerítő munka az aratás. Tehát Péter-Pál napja után kezdődött az aratás és tulajdonképpen ez egy elő ünnep volt.”
Az egykor igen nagy hagyományt szeretné a kispiaci vezetőség továbbadni a jövő generációnak. Céljuk, hogy a templombúcsú a következő időszakban is hasonló tartalmas, hagyományőrző esemény legyen.

Templombúcsút tartottak Kispiacon

Szombat június 29-e volt.
Szentmise és sok más program várta
a helyi lakosokat Kispiacon.
A kispiaci templomot 70 évvel ezelőtt szentelték fel.
A kispiaci templomnak Szent Péter és Pál a védőszentje.
A kipiaci helyi közösség megajándékozta
azokat a gyerekeket, akik az elmúlt 1 évben születtek a faluban.
Összesen 10 gyermek született az elmúlt egy évben Kispiacon.
Az 5. Gyermek néptánctalálkozón
a kispiaci táncolók mellett,
Tóthfaluból és Oromról is érkeztek táncosok.
Összesen 120 gyermek lépett fel szombaton Kispiacon.
A falu vezetőségének a célja, hogy a templombúcsú
a következő időszakban is
hasonló tartalmas esemény legyen Kispiacon.


Kalandpark épül Palicson

Akár már másfél hónap múlva elkészülhet, de a tervek szerint tavaszra üzemelik be.

A kilenc fenyőfa-tartóoszlop már áll az üdülőtelep melletti tópartszakaszon, a drótkötélpályák és az élményelemek felszerelése a napokban kezdődhet el - közölték a Palics Park Kft. illetékesei. Mint mondták, erre a projektre a sport- és rekreációs turizmus további fejlesztése céljából van szükség, és mint ilyen, minden korosztály számára vonzó lehet.
A palicsi kalandpark kiépítésének költségeire a Palics Park Kft. a szerbiai kereskedelmi, idegenforgalmi és telekommunikációs minisztériumnál pályázott, sikeresen. 12 millió dinárból alakítják ki a leendő kalandparkot, 500 négyzetméteres területen, az úgynevezett homokos strandon.
Maga a park kilenc fenyőoszlop között húzódik majd, 5–7 méter magasan - mondta Ljubica Bertović. A Palics Park Kft. fejlesztési szektorának vezetője kifejtette, azért választották Palics keleti partját a kalandpark helyszínéül, mert oda egyébként is sport- és szabadidős tartalmakat terveznek. A kalandparkokat köztudottan erdős területeken alakítják ki, viszont Palics erdős részei védelem alatt állnak - tette hozzá az illetékes. Az épülő kalandpark még az idén elkészülhet, de a tervek szerint tavaszra kezdené meg működését.
Ljubica Bertović, a Palics Park Kft. fejlesztési szektorának vezetője: „Tekintettel arra, hogy az élményelemek már elkészültek a műhelyben és a fenyőfaoszlopok már megvannak, amelyek felállítása a legnehezebb munkát jelentette, így maguknak az elemeknek a szerelése is hamarosan megkezdődhet, tehát legkésőbb mintegy másfél hónap múlva, reményeink szerint az egész kalandpark elkészül.”
A leendő kalandpark két részből áll majd: az egyik pályát a fiatalabbak és kevésbé bátrak használhatják, 80 centimétertől legfeljebb 3 méter pályamagasságig. A másikat pedig a felnőtteknek és a tapasztaltabbaknak alakítják ki, ezek az elemek 3-tól 5 méter magasan lesznek.
„Az egész rendszer úgy van előlátva, hogy a pályán haladót egy oktató kíséri, aki pedig a pályán halad, azt biztonsági csatokkal rögzítik, és egy-egy pályát nem lehet megszakítani, tehát az akadály közepén nem lehet leállni. Végig kell menni, és ebben ha kell, akkor az oktató segít, vagy pedig önállóan is teljesíthető a pálya. Közben a biztonsági rögzítőcsatok nem kapcsolhatóak ki, tehát az egész rendszer teljesen biztonságos mind a gyermekek, mind a felnőttek számára.”
A kalandparkkal kiegészülhet majd Palics turisztikai kínálata, több tartalmat nyújtva az idelátogatóknak.

Kalandpark épül Palicson

Jövő év tavaszától már használni lehet az új kalandparkot Palicson.

Jövő év 2021. lesz.
Palics 1 település
Vajdaságban.
Már idén decemberben
elkészülhet a kalandpark,
de a tervek szerint
jövő év tavaszától
lehet majd használni.
Idén 2020. van.
A Palicsi-tó melletti
homokos strandon lesz
az új kalandpark.
Már elkezdték építeni
a kalandparkot
a Palicsi-tó homokos
strandján.
A kalandparkot
9 fenyőoszlopból
építik.
A kalandpark 2 részből
fog állni.
Az egyik részt
a fiatalabbak használhatják,
és azok, akik
félnek a magasságtól.
Ez a pályarész
80 centimétertől
3 méter magasságig lesz.
A másik pályarészt
a felnőttek használhatják,
és azok, akik nem félnek
a magasságtól.
Ez a pályarész
3 métertől 5 méter
magasságig lesz.
Aki a kalandpark
pályáján halad,
azt biztonsági csatokkal
rögzíteni fogják.
Így nem lehet leesni
a pályáról.
Aki a kalandparkot
kipróbálja, annak
1 oktató is segíteni tud.
A kalandpark
érdekes és biztonságos lesz
a gyerekek és
a felnőttek számára is.


Fellobbant a hit lángja Zentán

Ünneplőbe öltözött a város, meggyulladt az adventi időszak első, a hitet jelképező gyertya a város koszorúján. A karácsonyig tartó eljövetel időszakában, az idén is, fényárban úszik Zenta városa.

A karácsony előtti várakozás időszakát szimbolizáló adventi koszorú első, a hitet jelképező gyertyája lobbant fel Zentán vasárnap este. Az ünnepkörhöz kapcsolódó programsorozat a helyi Idegenforgalmi Szervezet és a Thurzó Lajos Művelődési és Oktatási Központ szervezésében valósult meg.
Juhász Attila, Zenta Képviselő Testületének oktatással és művelődéssel megbízott tagja kiemelte: „Közösség, nemzet, család - hogyha ezeken a fogalmakon egy kicsit elgondolkodunk, átérezzük és átgondoljuk ezeknek a tartalmát és jelentését, ez az ami az embert igazán hosszútávra meghatározhatja. Az elkövetkező időszaknak a lépéseit átgondolva, megfogalmazhatjuk a fontos és a kevésbé fontos dolgokat.”
A Városháza oszlopcsarnokában megtartott gyertyagyújtást a helyi Délibáb Magyar Művelődési Egyesület citerazenekara és vegyes kórusa által előadott ünnepi dallamok tették meghitté. Az egyesület tagja Tandari Ferenc, mint mondja csodaként éli meg a várakozás időszakát.
„Ebben a rohanó világban próbálunk egy kicsit visszafogni, ami a munkát illeti és próbálunk inkább egymásra összpontosítani. Ez a négy hét tudjuk, hogy nem sok az évben, de legalább ezt a kicsit kihasználjuk és készülünk a karácsonyra.”
Idén is a város polgármestere, Czegledi Rudolf lobbantotta lángra a hitet jelképező első gyertyát.
„A hagyományunk megőrzése a cél. Megtiszteltetés számunkra és örömteli, hogy ilyenkor időt szakítanak az emberek, eljönnek és egy meghitt hangulatban, közösen készülünk az ünnepre.”

A város közös adventi koszorúján ezentúl minden vasárnap este 18:00 gyújtják meg a gyertyákat.

Adventi gyertyagyújtás volt Zentán

Tegnap este meggyújtották az adventi időszak első gyertyáját Zentán.

Tegnap november 28-a, vasárnap volt.
Zenta városát idén is sok karácsonyi dísz és fény szépíti.
A zentai Városháza oszlopcsarnokában
szervezik meg a közös gyertyagyújtást.
A város közös adventi koszorúján
minden vasárnap este 6 órakor
gyújtják meg a gyertyákat.
Tegnap a város adventi koszorúján
Zenta polgármestere gyújtotta meg az első gyertyát.
Zenta polgármesterét Czegledi Rudolfnak hívják.
Az adventi koszorú első meggyújtott gyertyája
a hitet jelképezi.
Az adventi koszorú a karácsony előtti várakozás időszakát jelzi.
A tegnap esti gyertyagyújtáson
ünnepi dalokat énekelt
a zentai Délibáb Magyar Művelődési Egyesület
citerazenekara és kórusa.
A szervezők nagy szeretettel várják
a lakosokat az ünnepi gyertyagyújtásra
minden vasárnap este 6 órára
a zentai Városházába.


Azok jelentkezhetnek, akik felvették az oltást vagy kiheverték a betegséget. A beutalót az orvosuk adja ki. Nyugat-Bácskában is egyre több a beteg, folyamatosan emelkedik a napi fertőzöttszám. A zombori kórházban 29 embert kezelnek, közülük egynek van szüksége lélegeztetőgépre.

Ingyenes antitestvizsgálat Zomborban

Ingyenesen végeznek antitestvizsgálatot Zomborban.

Az antitestvizsgálat kimutatja,
hogy az ember szervezetének van-e védettsége
a koronavírus megbetegedés ellen.
Az ingyenes antitestvizsgálatra sok ember
megy el Zomborban.
Zombor 1 város Vajdaságban.
Az ingyenes antitestvizsgálatra azok jelentkezhetnek,
akik felvették a koronavírus elleni védőoltást.
Az ingyenes antitestvizsgálatra azok jelentkezhetnek,
akik voltak már koronavírusos betegek.
Az ingyenes antitestvizsgálatra a beutalót
az orvosok adják ki.
Zomborban is egyre több a koronavírusos beteg.
A zombori kórházban 29 koronavírusos beteg van.
A 29 koronavírusos beteg közül
1 embernek lélegeztetőgépre is szüksége van
a zombori kórházban.


A mezőgazdasági szervezetek elfogadták a kormány ajánlatát

Megegyeztek a szerb kormány és egyes mezőgazdasági szervezetek képviselői - ezt nyilatkozta a Tanjug hírügynökségnek Nedeljko Savić, a mezőgazdasági termelőket tömörítő Stig nevű szervezet elnöke.

A gazdaszervezet elnöke azt mondta, nem lesznek többet útlezárások.
Korábban, ahogyan arról mi is beszámoltunk, a szerb kormány képviselői és a mezőgazdasági termelők tárgyalóasztalhoz ültek. A belgrádi egyeztetés több órán át tartott, végül pedig a sajtóhírek szerint 5 szervezet elfogadta a kormány javaslatát, míg további 2 tömörülés válaszára várnak.
Nedeljko Savić, a termelőket tömörítő Stig szervezet kiemelte, most az ajánlat megvalósítására várnak. Arról egyeztek meg, hogy az eddigi 9 ezer dinárról 18 ezerre emelik a hektáronkénti támogatást, a lecsapolási illetéket pedig 50 százalékkal csökkentik, sőt 2024. január elsejétől meg is szüntetik.
Ezenfelül újévtől hektáronként 100 liter dízel üzemanyagig nem számolnak fel adót és jövedéki adót sem.
A követelések egy részét teljesítették - nyilatkozta Predrag Veljković, a šumadijai és Morava menti tejtermelők egyesületéből. 20 dináros tejprémiumot kértünk, azt mondták 19 lesz. Továbbá azt kértük, hogy a tejelő szarvasmarhára a támogatás 40 ezer dinár legyen, amit teljesítettek.
Ami az üzemanyagra vonatkozó támogatást illeti, 2024-től fogják alkalmazni, ez az ígéret, nincs semmi sem leírva.
A hektáronkénti támogatás 18 ezer dinár lesz, abból a plusz 9 ezerből 6 ezer valami alapeszközökre van előlátva, 3 ezer pedig üzemanyag-támogatás. Remélem, hogy a kormány a következő időszakban jobban meghallgatja majd kéréseinket, és ez nem folyik ilyen módon tovább - tette hozzá a tejtermelő.
A gazdaszervezetek a megegyezést követően leszögezték, beszüntetik a tiltakozásokat, de egyelőre várják a megegyezések gyakorlati megvalósítását.

Megegyezett a szerb kormány a mezőgazdasági szervezetekkel

Megegyeztek a szerb kormány és egyes mezőgazdasági szervezetek képviselői.

A szerb kormányban azok a politikusok vannak,
akik döntéseikkel az országot irányítják.
A megegyezés miatt a gazdák nem tüntetnek tovább,
vagyis nem lesz több útlezárás az országban.
A szerb kormány képviselői
és a mezőgazdasági szervezetek képviselői között
a megbeszélés több óráig tartott,
mire megegyezés született.
A gazdáknak több követelése is volt,
aminek többségét a szerb kormány elfogadta.
A megbeszélés Belgrádban történt.
Belgrád Szerbia fővárosa.
A gazdák azt remélik, hogy a szerb kormány
a következő időszakban
jobban meghallgatja majd kéréseiket,
és nem lesz szükség tüntetésekre.


Két dinárral drágultak az üzemanyagok

Szerbiában az elkövetkező egy hétben a dízelért 203 dinárt, a benzinért pedig 191 dinárt kell fizetni a kutakon. Az új árak ma 15 órától jövő péntekig érvényesek.

Drágult az üzemanyag

Újra drágult az üzemanyag a szerbiai benzinkutakon.

A benzin és a dízel is 2 dinárral drágult meg.
Ez azt jelenti, hogy Szerbiában a következő hét napban
1 liter dízelért 203 dinárt kell fizetni.
A következő hét napban 1 liter benzin 191 dinárba kerül
a szerbiai töltőállomásokon.
Töltőállomás ugyanaz, mint a benzinkút.
Az új árak péntek délután 3 órától érvényesek.
Péntek június 21-e, tegnap volt.


Oltási igazolás, negatív PCR- vagy gyorsteszt a belépéshez

A Nemzetközi Mezőgazdasági Vásár, az 53. Nemzetközi Vadászati és Halászati Vásár, valamint az ökológiai kiállítás mindazokat fogadja majd, akik rendelkeznek oltási igazolással, negatív PCR- vagy gyorsteszttel - áll tájékoztatójukban.

Lehetőség lesz gyorstesztet végezni belépéskor, amely árát nem kell megfizetni. Az említett dokumentumok a kiállítók, a látogatók és a külföldről érkezők számára is kötelezők. A rendezvényeket az Újvidéki Vásár területén szervezik meg szeptember 18-a és 24-e között.

Szigorítás a Nemzetközi Mezőgazdasági Vásáron

A járványhelyzet miatt szigorítások lesznek a Nemzetközi Mezőgazdasági Vásáron.

Az 53. Nemzetközi Vadászati és Halászati Vásáron
és az ökológiai kiállításon is lesznek szigorítások
a rossz járványhelyzet miatt.
Ezeket a rendezvényeket szeptember 18-a
és szeptember 24-e között szervezik meg
az Újvidéki Vásár területén.
Újvidék 1 nagyváros Vajdaságban.
Szigorítás lesz, hogy mind a 3 rendezvényre
azok mehetnek, akiknek van oltási igazolásuk
vagy negatív PCR-tesztjük, vagy
készítenek gyorstesztet.
PCR-teszt koronavírus tesztet jelent.
A negatív PCR-teszt azt mutatja,
hogy az ember nem koronavírusos.
A rendezvények belépésekor az ember
kérhet gyorstesztet is, ami azonnal kimutatja a koronavírust.
A gyorsteszt árát nem kell kifizetni.
Ezek az igazolások és tesztek a kiállítók részére,
a látogatók részére
és a külföldről érkezők részére is kötelezőek lesznek.


Vučić: A cukor, az olaj és a liszt ára Szerbiában a legalacsonyabb, és ezekből van is elegendő

Az országban feltöltötték az élelmiszerkészleteket, és a következő hónapokban is ez lesz az egyik legfontosabb feladat – jelentette ki Aleksandar Vučić szerb elnök a Köztársasági Árutartalékok Igazgatósága belgrádi raktárának megtekintésekor.

25 ezer tonna liszt, 54 ezer tonna búza, 94 ezer tonna kukorica, 11 millió kilogramm cukor, só és bab, valamint ugyanennyi liter olaj. Jelenleg ennyi tartaléka van Szerbiának az alapvető élelmiszerekből. Emellett fagyasztott zöldségekből és egyéb konzerv ételekből sincs hiány. A megfelelő mennyiségek ellenére azonban az állam továbbra is készül a télre – emelte ki Aleksandar Vučić. Hozzátette: „Elegendő mennyiségű élelmiszert biztosítottunk az országnak, a lakosoknak. Tehát nagy mennyiségű liszttel rendelkezünk, igazán nagy mennyiséggel, 25 ezer tonnával. Ami csak az árutartalék, van több hely is, ahol még tárolhatunk. Jelenleg körülbelül 54 ezer tonna búzával és 94 ezer tonna kukoricával rendelkezünk.”
Az államnak saját kezébe kell vennie a dolgokat a nehéz időkben, és meg kell mutatnia, hogyan működhet stabilan egy ország - emelte ki Vučić. A szerb elnök hozzátette, az alapvető élelmiszer-ellátással nem lesz probléma.
A nyári hónapok teljes felkészülést igényelnek az államtól, hogy a télre biztosítsák a megfelelő energia- és élelmiszer-ellátást - magyarázta Vučić. A köztársasági elnök kitért a fiataloknak szánt 100 eurós támogatásra is, amelyet június elején utalnak át az érintetteknek. Mint mondta, ez is azt mutatja, hogy az államvezetés betartja az ígéreteit.

Vučić szerint van elegendő cukor, olaj és liszt az országban

Aleksandar Vučić elmondta, Szerbiában van elegendő cukor, olaj és liszt.

Aleksandar Vučić a szerb államfő.
Aleksandar Vučić elmondta, az országban
feltöltötték az élelmiszerkészleteket,
ezért van elegendő cukor, olaj és liszt Szerbiában.
Az államfő azt is elmondta,
hogy fagyasztott zöldségekből és más
konzerv ételekből is van elég az országban.
A szerb államfő elmondta, az alapvető
élelmiszer-ellátással nem lesz probléma
télen sem az országban.
Aleksandar Vučić a 100 eurós állami
támogatásról is beszélt, amit
a 18 év és 30 év közötti szerbiai fiatalok kapnak.
A 100 eurós állami támogatást
június elején kapják meg
a fiatalok a bankszámlájukra.


Olcsó az alma, mégis kevesen vásárolják

A felvásárlási árak pedig évek óta nem emelkedtek, ez okozza a termelőknek az egyik legnagyobb problémát, hiszen a befektetés nagymértékben nőtt.

Almából nincs hiány a magyarkanizsai piacon, viszont vásárlóerőből annál inkább. Hiába tartozik a legolcsóbb gyümölcsök közé, kevesen vásárolják. Van, ahol már 20 dinárért lehet almát venni, természetesen ez mind nagyságtól, minőségtől és fajtától függ. A horgosi Bajtai Károly termelő évek óta árul a piacon, mint mondja, a legnagyobb gondot az üzletláncok néha áron aluli kínálata okozza, majd ezt követi az évek óta változatlan felvásárlási ár: „Mondhatom, hogy már tíz évvel ezelőtt is ezek voltak az árak, sőt valamelyik fajtát még olcsóbban adjuk el. Itt 20 dinártól 100 dinárig megy a kilónkénti ára, ez nagyon kevés. Az újratermelési anyagok pedig két, háromszorosára drágultak.”
Az érintettek számára eddig sem járt kevés kiadással az almatermesztés, most az input anyagok áremelkedésével pedig több száz euróval nőtt a kiadásuk. Egyelőre az almaültetvényekre nem hatott ki a szélsőséges időjárás. Megtörtént a metszés, és az első vegyszeres kezelésen is túl vannak a gyümölcsészek. Most már csak csapadékra és melegre lenne szükség - vallják a szakemberek.
Fábián Gábor, gyümölcsész, Magyarkanizsa: „Az almának megvan egy permetezési programja, amit követni kell. Mi azt valljuk, hogy minél kevesebb vegyszerrel és minél kevesebb ráfordítással. A rengeteg vegyszert próbáljuk meg mellőzni, amennyire lehet, de az alma nagyon érzékeny, bonyolult a termelés.”
Az almának meglehetősen sok kórokozója, kártevője van. Emiatt nagy odafigyelést és gondos kezelést igényel, hogy megfeleljen az eladási feltételeknek.

Olcsó az alma, mégis kevesen vásárolják

Sokan árulnak almát a magyarkanizsai piacon.

A magyarkanizsai piacon olcsó az alma,
mégis kevesen vásárolják.
Magyarkanizsa 1 város és község Vajdaságban.
Van, ahol már 20 dinárért lehet venni egy kiló almát.
Az alma ára attól is függ, hogy milyen nagyságú,
milyen fajta és milyen minőségű almáról beszélünk.
A horgosi Bajtai Károly már évek óta
árul a magyarkanizsai piacon.
Bajtai Károly elmondta, a legnagyobb gond az,
hogy az alma árát nem lehet növelni,
pedig nagyon sokba kerül a termesztése.
Bajtai Károly elmondta, hogy a magyarkanizsai piacon
20 dinártól 100 dinárig megy
az alma kilónkénti ára, ami nagyon kevés.
A gyümölcstermelők elmondták,
az almának sok kártevője van.
Emiatt az almatermesztés
nagy odafigyelést és gondozást igényel.
A gyümölcstermelők elmondták,
hogy csapadékra és melegre lenne szükség ahhoz,
hogy szép és egészséges alma teremjen.


Jól jött az eső a szépen fejlődő kukoricára és a napraforgóra

Nem volt igazán kiadós eső Észak-Bácskában, de a gazdák szerint mégis jól jött a csapadék a szépen fejlődő kukoricára és a napraforgóra.

A kukorica esetében egyesek akár rekordtermésre is számítanak, de ahhoz további csapadékra lenne szükség. A napraforgó is szinte már mindenütt virágba borult, egy hónappal korábban a szokásosnál, az olajnövény esetében viszont megfigyelhető, hogy viszonylag aprók a virágok.
Hétfőről keddre virradóra és kedd délelőtt viszonylag csekély mennyiségű csapadék áztatta az észak-bácskai földeket. Kishomok térségében például 9 millimétert mértek, míg Martonos környékén 10-12 milliméter csapadék hullott. Ugyanakkor Szabadkán a Sándori Szállások környéki földeken 12-14 milliméternyi eső esett. Jó hír viszont, hogy az elmúlt három hétben nagyjából 30 milliméternyi csapadék hullott Észak-Bácska térségében.
A kishomoki Sors Endre jószágtenyésztéssel foglalkozik, így nagy területen termel kukoricát, amit állati takarmányként használ. Azt mondta, az eső a legjobbkor jött a tengerire: „Nagyon jól jött ez a kicsi, mivel 9 litert mértünk, annyi esett itt a faluban. Tehát a kukorica az összeszedi a nedvet. Habár mi nagyon le vagyunk maradva, a csapadékhiány miatt szenvedünk, ez sokat ért. De nagyon jó volna, ha több lenne.”
A kishomoki gazda szerint az elmúlt négy aszályos évet, és a nagy melegeket megsínylette a mezőgazdaság. Hozzátette, a kispiaci, kishomoki, martonosi, horgosi és ludasi határt rendre elkerülte az eső. Rihter Franjo szabadkai termelő szerint a korai vetések nagyon jó állapotban vannak, és ha további esős időszakok következnek, akkor kukoricából akár rekordtermés is várható: „Mondjuk egy hét múlva, ha megint bejönnek ezek a melegek, akkor azért elvárja a kukorica a nedvességet. Ami a hozamokat illeti, az nagyon szépnek mutatkozik, ha így marad, egy párszor még megázik a kukorica, akkor még azt is mondhatjuk, hogy rekordtermésünk lesz az idén. Olyan jó kondícióban vannak, kaptunk egy kis esőt, ugye, jó volt az idő, úgyhogy jól néznek ki a vetések.”
Rihter Franjo hozzátette, a napraforgófejek viszont még fejletlenek, részben a nagy meleg miatt, részben pedig azért, mert sokan túl korán vetették. A napraforgó esetében a korábbi évek tapasztalatai alapján mindig jobb a kései vetés.

Jól jött az eső a kukoricára és a napraforgóra

A gazdák szerint jól jött az eső a szépen fejlődő kukoricára és a napraforgóra.

Hétfőről kedd hajnalra érkezett a lehűlés és az eső Vajdaságba.
Kedd július 2-a, tegnap volt.
A kukorica nagyon szépen fejlődik,
de szükség lenne rá további esőre.
A napraforgó is szinte már mindenhol virágba borult.
Mégis a napraforgófejek még fejletlenek.
Ez a nagy meleg miatt van és azért is,
mert sokan túl korán vetették.
A napraforgó esetében mindig jobb a kései vetés.
A gazdák szerint a sok szárazság miatt
nehéz helyzetben van a mezőgazdaság.
A nagy hőség és szárazság minden növényre
rossz hatással van.
Ezért a gazdák további esőzésre várnak.


A Topolya községbeli településen idén ez idáig 12 baba született, őket a helyi közösség további 10 ezer dináros vásárlási utalvánnyal ajándékozta meg.

Zentagunarason 45 kisgyermek született 2020. január elseje és 2023 márciusa között, így ez alkalommal ennyien kaptak babacsomagot. A szülők szerint nagy segítség ez az ajándék, ahogyan a magyar kormány és a Magyar Nemzeti Tanács egyéb támogatásai is.Sós Rudolf, Zentagunaras: „Én egyetemista koromban emlékszem, hogy sokkal kevesebb ilyen lehetőség volt, és örülök neki, hogy az itthon maradás, a magyarul tanulás egy olyan dolog a magyar kormány felől, ugyanúgy a Magyar Nemzeti Tanács felől is, ami segíti az itthon maradást és a magyar nyelven való tanulást.”
A többségében magyar lakta településen a magyar kormány, a Magyar Nemzeti Tanács, a topolyai önkormányzat és a helyi közösség is támogatja az oktatási intézményeket és a családokat.
Fekecs József, tanácselnök, Zentagunaras HK: „Minden évben a helyi közösség is ad támogatást az újszülött babák szüleinek. Ebben is szeretnénk egy picit megkönnyíteni a családnak a boldogulását. Ebben az évben tizenkét újszülött született a falunkban, és 10 ezer dináros levásárlási támogatást nyújtunk a szülőknek, amit a baba részére le tudnak vásárolni.”
A magyar Miniszterelnökség Nemzetpolitikai Államtitkárságának jóvoltából a Magyar Nemzeti Tanács koordinálásával Vajdaság-szerte idén ősszel több mint 2500 kisgyermekhez jut el az ajándékcsomag.
Crnkovity Gábor, tag, oktatási bizottság, MNT: „Nagy jelentősége van abból a szempontból, hogy az anyaország ezáltal is figyel ránk, figyel az itteni magyar gyerekekre, tulajdonképpen a jövőnkre, hiszen bennük van a jövő, és gondolom, hogy minden családnak nagy hasznosulást jelent ez, hogy egy-egy csomagot megkap, tehát egyrészt a figyelmességet, másrészt pedig anyagi segítséget jelent a kisgyerekes szülőknek.”
A babacsomag átadón Szatmári Adrián, topolyai polgármester is köszöntötte a családokat és ismertette a község gyermek- és oktatási támogatási programját.

Több mint 40 kisgyermek kapott babacsomagot Zentagunarason

Tegnap 45 zentagunarasi kisgyermek kapott babacsomagot.

Tegnap november 16-a, csütörtök volt.
Zentagunaras 1 település Topolya községben.
Zentagunarason idén eddig 12 baba született.
A 12 baba a csomag mellett 10 ezer dináros
vásárlási utalványt is kapott a helyi közösségtől.
Zentagunarason 45 kisgyermek született
2020. január 1-je és 2023 márciusa között.
Így tegnap ennyien kaptak babacsomagot.
A szülők szerint nagy segítség ez az ajándék.
Zentagunaras többségében magyar lakta település.
A magyar kormány, a Magyar Nemzeti Tanács,
a topolyai önkormányzat
és a helyi közösség is támogatja
az iskolákat és a családokat Zentagunarason is.
A babacsomag átadón Szatmári Adrián,
topolyai polgármester is köszöntötte a családokat.
Idén ősszel egész Vajdaságban
több mint 2500 kisgyermekhez jut el az ajándékcsomag.


Újvidéken elérhetőek az influenza elleni védőoltások

A páciensek a betegséget megelőző vakcinát azonnali hatállyal igényelhetik. Az oltóanyag azok számára ajánlott, akik krónikus, immunrendszeri, kardiovaszkuláris tünetekre panaszkodnak, valamint minden 65 évnél idősebb embernek. A jövendőbeli kismamák számára az orvosok azt ajánlják, hogy mielőtt felvennék a védőoltást, egyeztessenek nőgyógyászukkal.

Influenza elleni védőoltások Újvidéken

Újvidéken már kaphatók az influenza elleni védőoltások.

Újvidék 1 nagyváros Vajdaságban.
Az influenza 1 megfázásos betegség.
Aki megfázik, tüsszög, köhög, lázas és taknyos az orra.
Ősszel és télen sok ember influenzás.
Az influenza elleni védőoltás megvédi az embert a megfázástól.
A védőoltás vakcinát jelent.
A védőoltást az orvos adja be az embernek.
8000 influenza elleni védőoltás érkezett az Újvidéki Egészségházba.
Az emberek már kérhetik a védőoltást Újvidéken.
Az influenza elleni védőoltás fontos a szívbetegeknek.
Az influenza elleni védőoltás fontos az asztmás embereknek.
Az influenza elleni védőoltás fontos a 65 évnél idősebb embereknek.
Idős ugyan azt jelenti, mint az öreg.
A védőoltás felvétele előtt a kismamáknak beszélni kell a nőgyógyászukkal.
Kismama az a nő, aki babát vár.


Parkolási igazolvány a fogyatékkal élők számára

Új szolgáltatás érhető el Topolya községben a fogyatékkal élőknek - holnaptól az eUprava portálon keresztül is kérelmezhetik az ingyenes parkolási igazolvány kiadását. Ez egyébként Topolya Község Közigazgatási Hivatalában is lehetséges.

A dokumentum nem csak Topolya község, hanem egész Szerbia területén érvényes a fogyatékkal élő személyek járművei számára fenntartott parkolóhelyeken.
Bővebb információ Topolya község honlapján található.

Parkolási igazolvány a fogyatékkal élő emberek számára

Holnaptól ingyenes parkolási igazolványt igényelhetnek a fogyatékkal élő emberek Topolya községben.

Holnap február 3-a, csütörtök lesz.
Fogyatékkal élő ember például
a mozgássérült ember, a látássérült ember,
a hallássérült ember.
Az eUprava internetes oldalán is
igényelhetik holnaptól az ingyenes parkolási igazolványt
a fogyatékkal élő emberek.
Topolya Község Közigazgatási Hivatalában is lehet
igényelni az ingyenes parkolási igazolványt.
Az ingyenes parkolási igazolványt
a fogyatékkal élő emberek
nem csak Topolya községben használhatják,
hanem egész Szerbia területén.
Fogyatékkal élő emberek is vezetnek autót.
Az ingyenes parkolási igazolvánnyal
ingyenesen parkolhatnak a fogyatékkal élő emberek.
Még több információt a következő internetes oldalon
tudnak olvasni az ingyenes parkolási igazolványról:
Topolya község honlapja


Ismét bezárt az ideiglenes hajléktalanszálló Szabadkán

A Gaj utca 50. szám alatt üzemelő hajléktalanszálló idén már másodszor zár be, mivel az évszakhoz képest magas a hőmérséklet, és ez várható a következő napokban is, áll Szabadka Város Szociális Központja értesítésében.

Közölték továbbá, hogy az ideiglenes hajléktalanszálló újbóli megnyitása óta annak szolgáltatásait Szabadkán összesen három személy vette igénybe.

Bezárt az ideiglenes hajléktalanszálló Szabadkán

Újra bezárt az ideiglenes hajléktalanszálló Szabadkán.

Ma február 22-e, hétfő van.
Hajléktalanszálló olyan hely,
ahova azok az emberek
mennek, akiknek nincs hol
aludniuk, és nincs mit enniük.
Azért ideiglenes a szabadkai
hajléktalanszálló, mert
meghatározott ideig van nyitva.
A hajléktalanszálló akkor van
nyitva, amikor hideg időjárás van.
A következő napokban
tavaszias, meleg időjárás lesz,
ezért nem marad nyitva
a hajléktalanszálló Szabadkán.
A hajléktalanszálló
a Gaj utca 50-es címen van.
Idén már második alkalommal
zár be a hajléktalanszálló
Szabadkán.
Idén 2021 van.
Februárban nyílt meg
másodszorra a hajléktalanszálló
Szabadkán.
A februári nyitástól idáig
összes 3 ember használta
a hajléktalanszállót Szabadkán.


Advent első vasárnapja van

Advent a keresztény kultúrkörben a karácsony napját megelőző negyedik vasárnaptól karácsonyig számított időszak. A karácsonyi ünnepkör advent első napjával kezdődik, és vízkeresztig, január 6-ig tart.
Advent első vasárnapja, amely Szent András napjához legközelebb eső vasárnap, egyúttal az egyházi év kezdetét is jelenti.
Az advent, a karácsonyra való felkészülés az év legszebb, legmeghittebb időszaka. Advent első vasárnapján kerül az asztalra a várakozást jelképező adventi koszorú. A ráhelyezett négy gyertya közül minden vasárnap eggyel többet gyújtunk meg. A hívők ebben az időszakban böjttel, bűnbánattal és jócselekedetekkel készülnek Jézus születésének ünnepére.
A szabadkai református imaházban harangszóval kezdődött az istentisztelet, majd az adventi koszorú első gyertyáját is meggyújtották. Szakács Flóra: „Nekem gyermekkoromtól nagy a hitem, szüleim hittanra vezettek, és azóta mindig a karácsonyt és az ünnepeket nagyon szépen tartjuk.”
Az adventi időszak a Jézus eljövetelére való várakozás és lelki felkészülés ideje, amikor a hitet, a reményt, az örömöt és a szeretetet kell erősíteniük magukban. Ribár Gyula: „Ünnepet jelent, illetve felkészülési időszak. Mint ahogy a tiszteletes úr is már mondta az istentisztelet folyamán, minden évben, igaz, úgy tűnik, hogy már megint itt van az advent, de elmúlt egy esztendő.”
A várakozást jelképező adventi koszorú szokása a 19. században jött divatba. Az első, kocsikerék nagyságú adventi koszorún még 24 gyertya állt, és minden hétköznap egy fehéret, vasárnaponként pedig egy pirosat gyújtottak meg. Hit, remény, öröm és szeretet - ezeket jelképezi a négy gyertya a katolikus hitvilágban. A református egyházközösségben azonban nem kapcsolnak hozzá jelentéseket. Harangozó László, református lelkész, Szabadka: „Az adventi időszak pont az az időszak, amikor meg kell vizsgálnunk a mi szívünket, lelkünket, hogy a hit olaja, a hit mécsese jelen van-e, és fel kell frissítenünk. És nálunk is hagyomány az adventi koszorún meggyújtani minden vasárnap az adventi gyertyákat. Nálunk nem szokás külön hozzákapcsolni hagyományokat, hogy most melyik gyertya mit jelképez. Ugyanerre emlékeztet minket, hogy világítani a sötétségben, Krisztusra mutatni és reményt adni az embereknek.”
Advent első vasárnapja az egyházi év kezdetét is jelenti.

Advent első vasárnapja van

Ma november 27-e, vasárnap van.
Ezen a napon gyújtjuk meg
az adventi koszorú első gyertyáját.
A karácsonyi ünnepkör advent első napjával kezdődik,
és vízkeresztig tart.
Vízkereszt január 6-án van.
Advent első vasárnapja az egyházi év
kezdetét jelenti.
Advent a karácsonyra való felkészülés időszaka.
Advent az év legszebb és legbékésebb időszaka.
Az adventi koszorún 4 gyertya van.
Ma gyújtjuk meg az első gyertyát az adventi koszorún.
Mától karácsony napjáig minden vasárnap
egyel több gyertyát gyújtunk meg
az adventi koszorún.
A hívők az adventi időszakban böjttel,
bűnbánattal és jócselekedetekkel készülnek
Jézus születésének ünnepére.
Ma a templomokban is meggyújtották
az adventi koszorún az első gyertyát.


Fokozott közúti ellenőrzés kezdődött a szerbiai utakon

A Speed Maraton elnevezésű akció keretében egy hétig a nap 24 órájában mérik a járművek sebességét a hatóságok a szerbiai utakon.

Tomislav Petrović, a Közlekedésbiztonsági Ügynökség munkatársa szerint legtöbbször lakott területen kívül követnek el szabálysértést a járművezetők. Elmondta azt is, a közlekedésbiztonságról szóló törvényt megszegők többsége fiatal. Hozzátette, az év eleje óta 45 gyalogos vesztette életét a forgalomban, köztük négy gyerek. Az illetékesek a közlekedésben résztvevőket fokozott óvatosságra intik.

Szigorú rendőri ellenőrzés a szerbiai utakon

Tegnaptól szigorú közúti ellenőrzés kezdődött a szerbiai utakon.

Tegnap április 21-e, szerda volt.
A rendőrök ellenőrzik szigorúan a szerbiai utakat.
A szigorú közúti ellenőrzés
1 hétig fog tartani a szerbiai utakon,
vagyis április 21-től április 28-ig.
A rendőrök a nap 24 órájában mérik
a járművek sebességét 1 héten keresztül.
1 nap 24 órából áll.
Jármű például az autó, a motor,
a teherautó, az autóbusz.
A rendőrök szerint a legtöbb sofőr
lakott területen kívül nem tartja be a szabályokat.
A fiatal sofőrök azok, akik legtöbbször
nem tartják be a szabályokat az utakon.
Az év eleje óta 45 gyalogos vesztette életét
közúti balesetben.
Az év eleje 2021. januárban volt.
A 45 gyalogos közül 4 gyermek volt,
aki életét vesztette.
A rendőrök figyelmeztetik a sofőröket,
hogy figyelmesen és óvatosan vezessenek
a szerbiai utakon.
A rendőrök figyelmeztetik a sofőröket,
hogy tartsák be a szabályokat
a szerbiai utakon is.


Ma van a magyar kultúra napja

Ma van a magyar kultúra napja. Nemzeti imánk, a Himnusz 201 éve kéri Istent, hogy áldja meg a magyart. 1989 óta január 22-én ünnepeljük a magyar kultúra napját annak emlékére, hogy a kézirat tanúsága szerint Kölcsey Ferenc 1823-ban ezen a napon fejezte be a Himnuszt. Az Országgyűlés 2022 decemberében hivatalosan is a magyar kultúra napjának nyilvánította január 22-ét. Az ünnep alkalmából Magyarország mellett a határokon túl és szerte a világban megemlékeznek a magyar kulturális értékekről. Kiállításokat és koncerteket rendeznek, könyvbemutatókat, irodalmi esteket és színházi előadásokat tartanak. E naphoz kapcsolódva adják át a magyar kultúrával, továbbá 1993 óta az oktatással, pedagógiai munkával kapcsolatos szakmai elismeréseket is, köztük a könyvtári és közművelődési szakmai díjakat, a Kölcsey-emlékplakettet, a Falvak Kultúrájáért Alapítvány Kultúra Lovagja címét, Kolozsvárott pedig a Romániai Magyar Demokrata Szövetség (RMDSZ) által alapított Erdélyi Magyar Kortárs Kultúráért Díjat.
Kölcsey Ferenc külön lapokra írta és kéziratcsomagokban gyűjtötte verseit. A Hymnust tartalmazó kéziratcsomag az 1830-as évek végén eltűnt, és több mint száz év lappangás után, 1946-ban került az Országos Széchényi Könyvtár birtokába, a Hymnus tintamarás miatt megsérült kézirata két lapon található. A Himnusz megzenésítésére 1844-ben írtak ki pályázatot, amelyet Erkel Ferenc, a pesti Nemzeti Színház karmestere nyert meg. Pályaművét 1844. július 2-án mutatták be a Nemzeti Színházban a zeneszerző vezényletével. Szélesebb nyilvánosság előtt 1844. augusztus 10-én énekelték először az Óbudai Hajógyárban a Széchenyi gőzös vízre bocsátásakor, hivatalos állami ünnepségen először 1848. augusztus 20-án csendült fel. Akkoriban ünnepi alkalmakkor még felváltva vagy együtt énekelték a Szózattal, a szabadságharc leverését követő elnyomás időszakában aztán – mondhatni közmegegyezéses alapon – a Himnusz lett a magyarok nemzeti imádsága.
A Himnuszt hivatalosan csak az 1949. évi pártállami alkotmányt alapjaiban módosító 1989. évi XXXI. törvény iktatta nemzeti jelképeink sorába. A 2012. január elsején hatályba lépett Alaptörvény I) cikke is kimondja: „Magyarország himnusza Kölcsey Ferenc Himnusz című költeménye Erkel Ferenc zenéjével”.
A magyar kultúra napjáról való megemlékezés gondolatát ifjabb Fasang Árpád zongoraművész vetette föl 1985-ben. Szavai szerint „ez a nap annak tudatosítására is alkalmas, hogy az ezeréves örökségből meríthetünk, és van mire büszkének lennünk, hiszen ez a nemzet sokat adott Európa, a világ kultúrájának. Ez az örökség tartást ad, ezzel gazdálkodni lehet, valamint segíthet a mai gondok megoldásában is”. A Hazafias Népfront Országos Tanácsa 1988. december 29-én határozott a magyar kultúra napjának megtartásáról, a rendezvényekre pedig először 1989 januárjában került sor.

Ma van a magyar kultúra napja

Ma január 22-e, hétfő van.
Kölcsey Ferenc 1823-ban ezen a napon fejezte be a magyar Himnuszt.
A Himnuszt a Nemzeti imának is szokták nevezni.
A Himnusz már 201 éve kéri Istent, hogy áldja meg a magyart.
Az ünnep alkalmából Magyarországon,
a határokon túl és az egész világban megemlékeznek
a magyar kulturális értékekről.
A mai napon kiállításokat és koncerteket rendeznek,
könyvbemutatókat, irodalmi esteket
és színházi előadásokat tartanak.
Ezen a napon adják át a magyar kultúrával, oktatással,
pedagógiai munkával kapcsolatos elismeréseket is.
A magyar Himnuszt Kölcsey Ferenc írta,
Erkel Ferenc pedig megzenésítette azt.


Elkezdődött a nagyböjti időszak

Ma van Hamvazószerda. Ezen a napon kezdődik a Húsvét előtti negyven napos böjt.

Ma és a hamvazószerda utáni vasárnapon a pap az előző év virágvasárnapján szentelt barka hamujával meghinti a hívek homlokát, és arra figyelmeztet, hogy: Emlékezzél, ember, hogy por vagy és porrá leszel! A hamu az elmúlás természetes jelképe. Hamvazószerda szigorú böjti nap, ezen a napon a katolikus hívek nem fogyasztanak húst.
Szakály József, plébános: „Hamvazószerdától egészen nagycsütörtökig tart ez a különleges időszak. Amikor egy picit visszafogottabban próbálunk meg élni, egy kicsit megpróbálunk befelé fordulni, kicsit szembenézni önmagunk gyengeségeivel, kicsit a testi böjttel is talán a lelkiekre összpontosítani jobban. Hogy aztán azokat a hittitkokat, amiket gyűjtőnéven az Úr Jézus szent misztériumainak, szent hittitkainak nevezünk, ezeket egy kicsit talán nyitottabb szívvel, kicsit talán nagyobb hittel tudjuk majd megünnepelni.”

Elkezdődött a nagyböjti időszak

Ma február 26-a, szerda van.
Hamvazószerdán kezdődik
a Húsvét előtti 40 napos böjt.
Ma szigorú böjt van.
Böjt idején nem szabad húst enni
a katolikus hívőknek.
A 40 napos böjt Hamvazószerdától
nagycsütörtökig tart.
A 40 napos böjt idején
nem szabad húst enni,
és nyugodtan kell tölteni a napokat
a katolikus hívőknek.
Ma ünnepi mise volt
a katolikus templomokban.


Kilátásba helyezték a diákok rendszeres tesztelését

Negyedik napja kötelező a maszkviselés a szerbiai oktatási intézményekben.

Az orvos szerint nem okoz semmiféle károsodást a gyermek egészségében a maszk hordása, csupán bőrirritációt okozhat. A szerb oktatási miniszter kilátásba helyezte a diákok rendszeres tesztelését is, szerinte ugyanis így kaphatnak reális képet az aktuális járványhelyzetről.
Maszkkal az arcukon siettek iskolába csütörtök reggel a szabadkai Széchenyi István Általános Iskola diákjai. A maszk a tanítási napok kötelező kellékévé vált, mint ahogyan a tankönyvek és az iskolatáska. A szülők elmondása szerint a gyerekek és a tanárok betartják az előírásokat, így a tanórákon végig viselik a maszkot. Ez átlagosan napi hat órányi folyamatos maszkviselést jelent a diákok esetében.
Miskolci Edit: „Kibírják, de panaszkodnak, hogy fáj a fejük, fáradtak. A kislány hazajön az iskolából és lefekszik, elalszik, fáradtak. Kibírják nagy nehezen, de nem vagyunk éppen mellette.”
Král Sugár Teodórának két iskoláskorú gyermeke van. Szerinte az a fő probléma, hogy a gyerekek többsége nem megfelelően hordja a maszkot, és szerinte így nem sok értelme van az új szabályozásnak.
„Nincs pozitív véleményem a maszkviselésről. A gyerekek az iskolában nem vigyáznak a higiéniára, nem használják megfelelően, tehát nem takarja az egész arcot, állandóan piszkálják. A vírus ellen nem igazán van haszna szerintem.”
Dr. Pajor Margit általános orvos kiemelte, a maszkviselés nem okoz semmiféle károsodást a gyermekek esetében és nem jutnak miatta kevesebb oxigénhez.
„A bőrt, a fület irritálhatja. A levegő, az oxigén beáramlását a szervezetbe egyáltalán nem csökkenti. A beszívott levegő tehát teljes egészében tartalmazza a szükséges mennyiségű oxigént. Tehát semmilyen károsodást nem okoz a szervezetben.”
Az, hogy a gyerekek bejárhatnak-e tanórákra, a járványhelyzettől függ. Az általános iskolák első, második és harmadik osztályosai a továbbiakban is biztosan tantermi oktatásban részesülnek - mondta Branko Ružić a Prva Tv-nek. Az oktatásügyi miniszter kiemelte, a többi tagozat a fertőzött diákok és tanárok számának növekedésétől függően térhet át kombinált vagy online oktatásra.
Ružić kilátásba helyezte a diákok rendszeres tesztelését is, szerinte ugyanis így kaphatnak reális képet az aktuális járványhelyzetről. A politikus kiemelte, bízik abban, hogy a szülők támogatják ezt a kezdeményezést.
Az egészségügyi minisztérium közlése szerint a szerbiai válságstáb holnap hoz döntést a diákok koronavírusra való tesztelését illetően. Az illetékesek kiemelték, az esetleges teszteléshez a szülők engedélyére is szükség lesz. Elmondták, nem tervezik az összes iskola összes diákjának a tesztelését, ugyanis csak betekintést szeretnének nyerni az aktuális járványhelyzetbe.

Tervben van a diákok rendszeres tesztelése

A rossz járványhelyzet miatt minden szerbiai iskolában kötelező a maszk viselése.

Az orvosok szerint a maszk viselése
nem tesz semmilyen kárt a gyermek egészségében.
Az orvosok szerint a maszk hordása
csak bőrirritációt okozhat a gyerekeknél.
Bőrirritáció például amikor kipirosodik a bőr
vagy kis kiütések alakulnak ki az arcon.
A szerb oktatási miniszter azt tervezi,
hogy a diákokat rendszeresen tesztelik majd.
Ez azt jelenti, hogy naponta több tanulóval
koronavírus tesztet készíthetnek majd.
Ez azért kell, hogy megtudják,
hány koronavírusos beteg van az iskolákban.
Az oktatási miniszter azt reméli,
hogy a szülők támogatni fogják
a gyerekek rendszeres tesztelését.
A tanulók teszteléséhez szükség lesz
a szülők beleegyezésére is.
A gyerekek teszteléséről a szerbiai válságstáb
ma fog döntést hozni.
Ma szeptember 17-e, péntek van.
Az oktatási minisztert Branko Ružićnak hívják.
Oktatás, tanítást jelent.
Branko Ružić elmondta, a járványhelyzettől függ,
hogy a gyerekek bejárhatnak-e a tanórákra.
Az oktatási miniszter azt is elmondta,
hogy az általános iskolák első, második
és harmadik osztályos tanulói
továbbra is a tantermekben
folytatják a tanulást.
A többi osztály áttérhet a kombinált
vagy a távoktatásra, ha még több
tanuló vagy tanár lesz koronavírusos beteg.
Kombinált oktatás azt jelenti, hogy egyik héten
az iskolában van a tanítás, másik héten pedig otthon,
az interneten keresztül.
Távoktatás otthon, az interneten keresztül történik.


Holnap lesz a Vedd el a számlát és nyerj! játék második fordulója

A húzáson 5 Fiat 500L típusú személyautót és egy belgrádi lakást sorsolnak ki.

10 darab, legalább 100 dinár értékű, 2020. szeptember elsejétől nem régebbi számlát tartalmazó borítékot kellett küldeni.
Eddig 3 millió 750 ezer boríték érkezett be.
A sorsolást a Szerbiai RTV 1-es csatornája szombaton 17:55-től élőben közvetíti.

Ma lesz a Vedd el a számlát és nyerj! játék 2. fordulója

Ma lesz a Vedd el a számlát és nyerj! nevű nyereményjáték 2. fordulója.

Ma december 5-e,
szombat van.
A sorsoláson 5 darab
Fiat500L típusú
autót és 1 belgrádi
lakást lehet nyerni.
Belgrád Szerbia fővárosa.
A nyereményjáték sorsolását
ma 17:55-kor
lehet élőben nézni
a Szerbiai RTV 1-es
csatornán.
Nagyon sok boríték
érkezett a nyereményjátékra
egész Szerbia területéről.
A nyereményjátékra
10 darab, legalább
100 dinár értékű számlát
kellett 1 borítékba rakni,
és feladni a postán.
A számlák nem lehetnek
régebbiek 2020. szeptember 1-jétől.


Többet keresnek januártól a szerbiai tanügyi dolgozók

12 és fél százalékkal emelkedik januártól a szerbiai tanügyi dolgozók bére. A szakszervezetek szerint ez nem elég.

Mint mondják, a szektorban kapható fizetések így is a köztársasági átlag alatt alakulnak. Emellett a 12,5 százalékos béremelés az éves szinten mért, 15,1 százalékos infláció alatt marad, vagyis a pénzromlás az egész pluszpénzt felemészti.
Branko Ružić oktatási miniszter a Szerbiai RTV műsorában azt mondta, egyrészt megérti a tanügyesek kritikáit, mert az egészségügyi dolgozók mellett ők végzik az egyik legemberközelibb és legfontosabb munkát az országban, ugyanakkor figyelembe kell venni azt is, hogy folyamatosak a béremelések a szektorban. Arra is rámutatott, hogy országszerte folynak az iskola- és óvodaépítések, amivel szintén a tanügyet segítik.
Emellett arról is beszélt, hogy a nyolcadikosok 38 százaléka a biológiát választotta harmadik tantárgynak a kisérettségin, 28 százalékuk a földrajzot, 16 százalékuk a történelmet, 9 százalékuk a kémiát, 8 százalékuk pedig a fizikát. Az iskolai erőszak kapcsán pedig azt mondta, változtatnak a vonatkozó törvényen. A javaslat várhatóan februárban kerül a parlament elé.

Januártól megemelik a szerbiai tanügyi dolgozók fizetését

Januártól 12,5 százalékkal emelkedik a szerbiai tanügyi dolgozók fizetése.

Tanügyi dolgozó például a tanító, a tanár, a pedagógus.
A tanügyi dolgozók szerint
ez a fizetésemelés nem elég.
Branko Ružić oktatási miniszter elmondta,
hogy megérti a tanügyi dolgozók kritikáját.
Az oktatási miniszter azt is elmondta,
hogy az egész országban óvodákat
és iskolákat építenek,
amivel szintén a tanügyet támogatják.
Branko Ružić az iskolai erőszak kapcsán
elmondta, hogy ezzel kapcsolatban is
változni fognak a törvények.
Ezek a változtatások jövő évben lesznek elfogadva.
Jövő év 2023 lesz.


16h-ig lehetnek nyitva a boltok

Jön az ortodox húsvét és a 84 órás kijárási tilalom, ezért lehet egy órával tovább vásárolni csütörtökön és pénteken.

Ma és holnap - tekintettel a péntek délután 5-kor kezdődő, 3 és fél napos kijárási tilalomra és az ortodox húsvétra - az üzletek és a boltok nem 15, hanem 16 óráig lehetnek nyitva. Az idősek holnap, vagyis pénteken mehetnek vásárolni a hajnali órákban, 4 és 7 óra között.

Délután 4 óráig lesznek nyitva a boltok ma és holnap

Csütörtökön és pénteken is délután 4 óráig lesznek nyitva a boltok Szerbiában.

Ma van csütörtök,
április 16-a.
Péntek, április 17-e,
holnap lesz.
Eddig délután 3 óráig
lehettek nyitva a boltok.
Jön az ortodox húsvét,
és a 84 órás kijárási tilalom,
ezért lehetnek 1 órával tovább
nyitva a boltok.
Péntek délután 5 órától
kedd reggel 5 óráig
lesz a kijárási tilalom
Szerbiában.
Péntektől keddig összesen
84 órás kijárási tilalom lesz
Szerbiában.
Ez azt jelenti,
hogy péntek délután 5 órától
kedd reggel 5 óráig
az embereknek otthon kell lenniük.
Péntek délután 5 órától
kedd reggel 5 óráig
az emberek nem mehetnek sehova.
A 65 évnél idősebb emberek
pénteken
hajnali 4 órától reggel 7 óráig
mehetnek bevásárolni.


Predrag Kon: Lassan halad az oltakozás, új járványhullámra kell számítani

A járványügyi szakember egyes korcsoportoknak kötelezővé tenné a vakcinát.

Őszre új fertőzéshullám érkezhet, ha ilyen ütemben halad a vakcináció Szerbiában, mondta dr. Predrag Kon járványügyi szakember, a szerbiai válságstáb tagja. Szerinte nem kizárt, hogy ekkor visszatérnek a szigorúbb járványügyi intézkedések is.
Kon hozzátette, a mostani helyzetre való tekintettel egyes korcsoportok számára bevezetné a kötelező oltakozást. Mint mondta, a mostani fertőzöttek többsége fiatal, hiszen ők sokat érintkeznek másokkal, így könnyebben fertőződnek és fertőznek. A járványügyi szakember hangsúlyozta, nem értük még el a kollektív immunitás szintjét, ezért felszólítja azokat, akik még nem oltatták be magukat, hogy ezt tegyék meg.
Tatjana Jovanović szerb virológus pedig arra hívta fel a figyelmet, hogy dupla ennyi beoltottra van szükség, hogy elérjük a járvány végét.
„A fiataloknak is tudniuk kell, hogy ha szeretnék folytatni a normál életet, ha koncertekre, mérkőzésekre és nyaralásra szeretnének menni, akkor muszáj, hogy oltottak legyenek, vagy valamiképp védettek kell, hogy legyenek, ha kifeküdték már a betegséget. Ha engem kérdeznek, én bevezetném a kötelező védőoltást. Mert úgy gondolom, hogy ez az egyetlen út a koronavírus elleni harcban. Mint a Szerbiai Bioetikai Társaság tagja, azt kell mondanom, hogy mindenkinek joga van eldönteni, felveszi-e az oltást vagy sem, de nincs joga veszélyeztetni mások életét.”
A nemzetközi és a szerbiai egészségügyi szakemberek egyaránt arra figyelmeztetnek, hogy a delta törzs megjelenése miatt újra nagyszámú koronavírusos esetet regisztrálnak majd. Az adatok szerint egyre kevesebben veszik fel az oltást a jelenleg kedvező járványügyi adatok miatt.
Indiában, ahonnan a delta törzs indult, ismét 40 ezer körül van a napi új esetszám.

Dr. Predrag Kon szerint lassan halad az oltakozás Szerbiában.

Dr. Predrag Kon 1 szerb járványügyi orvos.
A lassú oltakozás miatt új járványhullámra kell
számítani az orvos szerint.
Ez azt jelenti, hogy ősszel újra sok koronavírusos beteg
lehet majd az országban.
Az orvos szerint lehet, hogy akkor visszatérnek
a szigorúbb járványügyi szabályok is.
A járványügyi orvos szerint kötelezővé kellene
tenni a koronavírus elleni védőoltás felvételét
bizonyos korcsoportoknak.
Dr. Predrag Kon szerint több fiatalnak kellene
felvennie a védőoltást Szerbiában is.
Az orvos elmondta, jelenleg a fiatalok között van
a legtöbb koronavírusos beteg.
Dr. Predrag Kon mindenkit arra kér,
hogy vegye fel a védőoltást, hogy
ne térjen vissza újra a járvány az országba.


BizKod - programozó és közgazdász diákok versenye

Összesen 96 egyetemi hallgató jelentkezett a 8. alkalommal megrendezett BizKod versenyre Szabadkán. A kétnapos rendezvényen programozó és közgazdász diákok vesznek részt.

A fiatalok csapatokban dolgoznak. Alkalmazhatják kommunikációs készségeiket, kreativitásukat, valamint az önálló kutatásra való hajlamukat is a feladataik során. Az esemény célja, hogy a fiatalok a tanulmányaik alatt elsajátított ismereteiket a gyakorlatban is megtanulják hasznosítani.
Zlatko Čović, főszervező, a Szabadkai Műszaki Szakfőiskola igazgatóhelyettese: „Az volt a célunk, hogy valahogy a fiatal hallgatókat megmozgassuk, és legyen egy olyan esemény, ami Szabadkán eddig nem volt. Első alkalommal ez 9 éve volt. Most ez a nyolcadik alkalom. A covid miatt egy év kiesett. Azt, amit el lehet mondani, hogy idén 24 csapat van, ami eddig szerintem a maximális szám. 12 csapat lesz a programozási részben és 12 csapat az úgynevezett Biz részben, ahol egy biznisz ötletet fognak fejleszteni. A programozó csapatok pedig egy szoftver megoldást próbálják megvalósítani egy megadott témára.”

BizKod versenyt szerveztek a diákoknak

Közgazdász és programozó diákok számára szerveztek versenyt Szabadkán.

A verseny a BizKod elnevezést kapta.
A verseny ma és holnap is tartani fog.
Ma március 16-a, szombat van.
Holnap március 17-e, vasárnap lesz.
Idén 8. alkalommal szervezték meg a versenyt.
Összesen 96 egyetemi diák jelentkezett
a közgazdasági és programozói versenyre.
A fiatalok csapatokban dolgoznak.
Az esemény célja, hogy a fiatalok
az egyetemen megtanult ismereteiket
a gyakorlatban is megtanulják használni.
A versenyen 24 csapat vesz részt.


„Legyen örömteli ez a nap, amely az örök életet hirdeti”

A húsvétot, Jézus Krisztus feltámadását ünneplik az ortodox hívők. Ez a nap a legnagyobb keresztény ünnep, egyben a legvidámabb is, hiszen a feltámadás az új reményt és a megváltást hozza az emberiségnek.

Ilyenkor úgy köszöntik egymást: Jézus feltámadt! Amire a válasz: Igazán feltámadt! Szerbül ez így hangzik: Hristos vaskrse! – Vaistinu vaskrse! Porfirije szerb pátriárka húsvéti üzenetében az ukrajnai háború áldozatairól, a világválságról és a járványidőszakban teljesítő egészségügyi dolgozókról is szólt.
Egyetlen és egyedülálló emberi fajnak teremtettek bennünket, és arra vagyunk hivatottak, hogy egyek legyünk – mondta Porfirije pátriárka. Húsvéti üzenetében hangsúlyozta együttérzünk és együtt szenvedünk minden ortodox kereszténnyel és a világ minden emberével, látva, hogy Ukrajnában és az egész világon egyre inkább mélyülnek a konfliktusok.
Porfirije pátriárka, Szerb Pravoszláv Egyház: „Kérjük a feltámadt Urat, hogy mielőbb és feltétel nélkül teremtse meg a békét, vessen véget a szenvedésnek, és minden menekült térjen vissza otthonába. Minden háború bárhol és bármikor csak veszteseket hoz.”
Porfirije pátriárka beszéde végén pedig a pravoszláv híveknek üzent: „Legyen örömteli ez a nap, amely az örök életet hirdeti, Isten áldásával. A feltámadt Úr Jézusról szóló imádságokkal kívánunk minden igaz jót, és a legörömtelibb üdvözlettel köszöntünk mindenkit: Krisztus feltámadt! - Igazán feltámadt!”
Porfirije pátriárka kiemelte, atyai üdvözletét küldi az ortodox szerbeknek, éljenek bárhol is a világban.

A húsvétot, vagyis Jézus Krisztus feltámadását ünneplik az ortodox hívek.

Ez a nap a legnagyobb keresztény ünnep
az ortodox hívek számára is.
Ez a nap az egyik legvidámabb
keresztény ünnep is, mivel a feltámadás
az új reményt és megváltást hozza az emberiségnek.
Ma április 24-e, vasárnap van.
Jézus a pénteki keresztre feszítése után
a harmadik napon, vagyis vasárnap feltámadt
és legyőzte a halált.
Ezzel megadta az emberiség részére
az örök élet lehetőségét.
Az ortodox hívek a Julianus-naptárt követik.
A húsvétot a Julianus-naptár követői számára is
a 40 napos böjt előzte meg.
A 40 napos böjt idején tilos a húsételek
fogyasztása, valamint tartózkodni kell
az ortodox híveknek a zsíron vagy olajon
készített ételektől is.
Ma az ortodox hívek Jézus feltámadását ünneplik,
amikor a családjukkal töltik az időt
és szentmisén vesznek részt.


Megújul a zentai Thurzó Lajos Általános Iskola

Felújítják a zentai Stevan Sremac Általános Iskola Thurzó Lajos kihelyezett tagozatát. Az épület rekonstrukcióját és energetikai szanációját végzik majd el.

Az erről szóló szerződést ma írták alá az önkormányzat és a kivitelező képviselői.
Két héten belül megkezdik a zentai Thurzó Lajos Általános Iskola felújítási munkálatait.
Urbán Zsuzsanna, igazgató, Stevan Sremac Általános Iskola, Zenta: „A Thurzó Lajos Iskola több mint százéves, azóta nemigen végeztek el rajta semmilyen újítást. Ahogy a világunk halad, a technika fejlődik, úgy gondolom, itt az ideje, hogy a Thurzó Lajos Iskola is új ruhát kapjon kívül-belül.”
A Thurzó Lajos Iskola Zenta egyik legnépesebb iskolája, közel négyszáz diáknak és ötven tanítónak ad otthont, ezért is tartják fontosnak az épület felújítását - emelte ki Czegledi Rudolf polgármester: „Legrégebbi oktatási épületünk a Thurzó Lajos Általános Iskola, több mint százéves. Tulajdonképpen ennek az iskolának a komplett felújítására írtunk ma szerződést alá. A felújítást a szerb kormány pénzeli, a beruházás értéke kétszázhatvankét millió dinár adóval együtt.”
Az aláírt szerződés az iskola felújítására háromszáz napot lát előre.

Felújítják a zentai iskolát

Felújítják a zentai Thurzó Lajos Általános Iskolát.

2 héten belül elkezdődik az iskola felújítása.
2 hét az 14 nap.
A Thurzó Lajos Általános Iskola több mint 100 éves.
A Thurzó Lajos Általános Iskolát még nem újították fel.
A felújítás már nagyon kell.
A Thurzó Lajos Általános Iskolába több mint 400 diák jár.
A diák ugyanaz, mint a tanuló.
Az iskolában 50 tanító dolgozik.
A felújítás fontos, mert sok ember jár az iskolába.
A felújítást nagyon várják a gyerekek.
A felújítást nagyon várják a tanítók is.


Ingyenes egészségügyi szűrést tartottak a szabadkai Sándor Helyi Közösségben

A betegségek megelőzésének fontosságára hívják fel a figyelmet. Az Egészséges falvakért elnevezésű akciót 14 éve szervezik meg.

A betegségek megelőzésének fontosságára igyekeznek felhívni a figyelmet Szabadkán az egészségház illetékesei. A szív- és érrendszeri betegségek az elhalálozás legfőbb okozói Szerbiában. Egy kis odafigyeléssel viszont könnyedén javíthatunk egészségünk állapotán - mondják a szakemberek. Sándor Helyi Közösségben ingyenes megelőző vizsgálaton vehettek részt a lakosok.
Ingyenes egészségügyi szűrést tartottak a szabadkai Sándor helyi közösségben. Az volt a cél, hogy felhívják a figyelmet a megelőzés fontosságára, továbbá hogy a résztvevők esetében, amennyiben fennáll bármilyen rejtett betegség, az időben kiderüljön. Mišović Anka: „Cukorbeteg vagyok már 17 éve. Azért jöttem, mert a közelben van ez a lehetőség, és szerettem volna még egyszer leellenőrizni az egészségemet. Életerős és mozgékony vagyok.”
Az orvosok alapvető egészségügyi vizsgálatokat végeztek a jelentkezőkön. Megmérték az emberek vérnyomását és vércukorszintjét. Elvégezték a FOB tesztet, ami a vastagbélrák korai felismerése érdekében fontos. Továbbá különböző vizsgálatok segítségével megállapították az emberek testtömeg-indexét, amiből világosan látható, hogy a legtöbb ember, különösen idősebb korban, problémákkal küzd a túlsúly miatt. Vojnić Zelić Rudolf: „Mivel a súlyom nagyobb, mint kellene, szeretném, hogy most pontosan megmondják, mennyi és akkor dolgozzak azon, hogy egy kicsit a súlyt levigyem, mivel már nem vagyok fiatal. A szívre is nagyon hat, a vérnyomásom is elég nagy. Szedem az orvosságot, de most még preventív kaphatok valamilyen véleményt, hogy hogy legyen jobb és ezt a rövid életet meghosszabbítsam.”
A falusi és a peremvárosi területeken élő emberek egészségügyi állapotának felmérése az elsődleges cél. Dr. Nada Kosić Bibić a szabadkai Közegészségügyi Intézet szakorvosa már évek óta vesz részt az eseményen. „Az elsődleges cél, hogy az idősebb pácienseknek - mivel ők a leggyakoribb résztvevői az eseménynek - megmutassuk, hogy mennyire fontos az életminőségük szinten tartása és az egészségügyi állapotuk rendszeres ellenőrzése. Sajnos közülük sokan időskorúak, ezért orvosságot kell szedniük. Elmagyarázzuk nekik, hogy különösen, amikor magas vérnyomásról van szó, nagyon fontos hogy rendszeresen felvegyék a kiírt terápiát. Nagyon régóta dolgozom ezeken az eseményeken. Mindig van olyan, aki reggel jön vérvételre, de nem veszi be előtte az orvosságát, ezért természetesen megugrik a vérnyomásuk. Ilyenkor elmondjuk, hogy a terápiát, függetlenül attól, hogy egy vagy két alkalommal alkalmazzák naponta, muszáj következetesen folytatni.”
Az illetékes hangsúlyozta továbbá az egészséges étkezés és az elegendő folyadékbevitel fontosságát is. Ezzel kapcsolatban tanácsokat is tudott adni azoknak, akik részt vettek a vizsgálaton.

Ingyenes egészségügyi szűrést tartottak Szabadkán

Tegnap ingyenes egészségügyi szűrést tartottak a szabadkai Sándor Helyi Közösségben.

Tegnap január 29-e, hétfő volt.
Az egészségügyi szűrésen a betegségek
megelőzésének fontosságára hívják fel a lakosok figyelmét.
Az Egészséges falvakért elnevezésű akciót 14 éve szervezik meg.
Az orvosok egészségügyi vizsgálatokat végeztek a jelentkezőkön.
Megmérték az emberek vérnyomását és vércukorszintjét.
Különböző vizsgálatok segítségével megállapították
az emberek testtömeg-indexét.
Ebből látható, hogy az embernek van-e túlsúly problémája.
Az akció célja a falusi és a külvárosi területeken élő emberek
egészségügyi állapotának felmérése.
Az orvosok elmondták, hogy az egészséges étkezés
és az elegendő folyadékbevitel is nagyon fontos
az egészség megőrzéséhez.
Az orvosok tanácsokat is adtak azoknak, akik részt vettek a vizsgálaton.


Megkezdődik a lakosság vakcinációja Szerbiában

Megkezdődik azoknak az oltása, akik az eUprava portálon keresztül online igényelték a vakcinát - tudta meg a Tanjug. Mától telefonon is kérhető a koronavírus elleni védőoltást Szerbiában.

Pénteken kezdődik annak az első ezer 75 év feletti szerbiai lakosnak a koronavírus elleni beoltása, akik az eUprava portálon keresztül online igényelték a vakcinát - tudta meg a Tanjug. Korábban az jelent meg a médiában, hogy már csütörtökön megkezdik az oltást. A Tanjug információ szerint az oltás az elkövetkező napokban zajlik majd.
Ma reggelig összesen 175 ezren jelentkeztek a koronavírus elleni védőoltásra az eUprava portálon. Az igénylők közül 50 ezren mondták azt, hogy bármelyik gyártmányú oltás megfelel nekik.
Szerbia olyan helyzetben lesz majd, hogy a lakosságának 80 százalékát be tudja oltatni - erre számít Aleksandar Vučić. A szerb elnök a telefonos védőoltás-igénylésről is beszélt. Azt mondta, reggel 8 óra óta él a vonal, és alig két óra alatt 17 ezer kérelmet fogadtak. A nagy érdeklődésre valót tekintettel újabb telefonvonalakat nyitnak majd a vakcinaigényléshez. Vučić elárulta, hogy egyelőre idős szülei sem kapták meg a védőoltást, és senki a családjából. Ő maga mindenképpen vár a beoltással, ki fogja várni a sorát. A szerb államfő azt mondta, mindegy neki, melyik gyártó vakcináját adják majd be neki.
A Szputnyik V koronavírus elleni orosz védőoltás a legnépszerűbb a szerbiai lakosok körében - erről tanúskodnak az eUprava portálon kitöltött online igénylések, tudta meg a Blic. Az orosz vakcinától csak leheletnyire van lemaradva a Pfizer-féle amerikai-német védőoltás. A többi gyártmány kevésbé népszerű a szerbiaiak körében, bár az arányok változhatnak az idő múlásával és azzal, hogy most már telefonon is kérhető a vakcina.
Hónapok múlva kaphatják meg a koronavírus elleni vakcinát az egészséges fiatalok az oltási terv szerint Szerbiában. Először a covid-részlegek és kórházak dolgozóit, az idősotthonok lakóit, majd a 75 évnél idősebbeket és a 65 évnél idősebb krónikus betegeket oltják be, később következnek a fiatalabb alapbetegséggel rendelkezők és az állami szervek alkalmazottai, továbbá a tanügyesek. A fiatal, egészséges személyek kapják meg legutoljára a vakcinát, amennyiben kérik, de nem kell egy évet várniuk. Becslések szerint - ha folyamatosan érkeznek az oltóanyagok újabb és újabb dózisai - ők május végén, illetve június közepén kerülnek sorra. Ez azt jelenti, hogy a lakosság teljes vakcinnációja legkorábban nyár elejére történhet meg.
Mától telefonon is kérhetjük a koronavírus elleni védőoltást Szerbiában. Már reggel 8 órától igényelhetjük telefonon keresztül a vakcinát. A hívható szám: 0800 222 334. Az eUprava portálon hétfő óta lehet kitölteni a jelentkezéshez szükséges elektronikus űrlapot, ám az egyedül élő időseknek feltehetően jobban megfelel a telefonos igénylés, ezért biztosították a 0800 222 334-es számot a jelentkezéshez.
Belgrádban már a tömeges oltásra készülődnek. A Belgrádi Vásár 11-es számú csarnokát készítik elő arra, hogy nagyobb számban fogadják az embereket. Harminc oltóhelyet alakítanak ki. Számítások szerint egy óra alatt 700 személyt tudnak majd ott beoltani koronavírus ellen. A szerb fővárosban nem csak a Vásár területén, hanem a tervek szerint még 17 másik helyen is lesznek oltópontok a tömeges vakcinációhoz. Korábban az illetékesek azt mondták, már januárban, a hónap vége felé megkezdhetik a tömeges oltást.
Korai még arról beszélni, hogy komolyan javult a járványhelyzet Szerbiában - ezt mondta Srđa Jaković. A kétezer körüli napi új fertőzött semmi esetre sem kevés, és emberekről beszélünk - tett hozzá az immunológus. Úgy véli, lehet, hogy a jelenlegi koronavírus-számok jobbak, mint az év vége felé, de kérdés, mennyire reálisak ezek az adatok, mert az ünnepek alatt kevesebben keresik fel az orvost. A vakcinára való jelentkezés szerinte szolíd tempóban halad. Érthető, hogy vannak, akik kétszer meggondolják, kérjék-e, de a mi feladatunk, hogy meggyőzzük az embereket arról, hogy a védőoltások bevizsgáltak, hatásosak és biztonságosak - magyarázta a szerbiai válságstáb tagja.
158 egészségház igazgatójával egyeztetnek ma az Egészségügyi Minisztérium munkatársai. A téma: a rendelőkben dolgozók beoltása koronavírus elleni vakcinával. Aleksandar Stefovski, a tárca államtitkára bejelentette, hogy minden olyan egészségügyi dolgozó megkapja az oltást, aki kéri. A mai megbeszélésen elemzik az egészségházak munkáját, és tervet dolgoznak ki az ott dolgozók vakcinációjára.
Az első koronavírus elleni vakcina beadása óta, egy hónapja és egy hete, mintegy 28 millió dózist kaptak meg az emberek világszerte. Az Egészségügyi Világszervezet illetékese azonban aggodalmát fejezte ki, hogy a védőoltások legnagyobb részét a gazdag országokban adták be. A WHO kimutatása szerint összesen 46 államban kezdték meg a vakcinációt a jelenleg rendelkezésre álló öt különböző gyártmányú oltóanyaggal. Az országok közül 38 gazdagnak számít, és csak egyet nevezhetünk közülük szegénynek - közölte a WHO munkatársa.

Holnaptól megkezdődik a lakosság vakcinációja Szerbiában.

Holnap január 15-e,
péntek lesz.
A lakosság vakcinációja
azt jelenti,
hogy sok ember megkapja
a koronavírus elleni
védőoltást az országban.
Péntektől azok kapják meg
a koronavírus elleni
védőoltást, akik
az eUprava internetes
oldalon jelentkeztek
a vakcinára.
Az interneten keresztül
jelentkező 75 évnél idősebb
emberek kapják meg
holnaptól a védőoltást
Szerbiában.
A vakcinák beadása
az egész országban
történik, nem csak
Belgrádban.
Belgrád Szerbia fővárosa.
A következő napokban
döntenek arról,
hogy a többi ember,
aki az interneten keresztül
jelentkezett, mikor
kaphatja meg
a koronavírus elleni
védőoltást.
Ma reggelig összesen
175.000 ember
jelentkezett az interneten
keresztül a védőoltásra
Szerbiában.
Ma január 14-e,
csütörtök van.
A jelentkezők közül
50.000 ember azt mondta,
hogy bármelyik gyártású
védőoltás megfelel nekik.
Mától telefonon is
lehet kérni
a koronavírus elleni
védőoltást Szerbiában.


Az óvodák nem szünetelnek az influenzajárvány miatt

Az illetékesek elmondása szerint a járvány már lecsengőben van, így nem szünetelnek az óvodák, tekintettel azokra a szülőkre, akik munkájukból kifolyólag nem tudnának otthon maradni a gyermekükkel.

A zentai szülők elmondása szerint a gyermekek többsége már átesett az influenzán, habár még így is sokan tartanak attól, hogy újra megbetegszik a gyermekük. Szekeres Katalin, szülő, Zenta: „Ha azt nézzük, hogy közösségben jobban terjednek az ilyen vírusok, járványok, akkor valószínűleg az óvodában is jobb lenne, ha erre az időszakra szünetelne.”
Január végén és február elején jelentkezett a legtöbb influenzás megbetegedés. Ezek közül is az óvodás korú és az ennél kisebb gyermekek voltak a legtöbben. Dr. Szabó Török Ildikó, gyermekgyógyász, Zentai Egészségház: „Mi az első influenzás eseteket gyerekeknél január vége felé, 27-e körül kezdtük jelenteni a tünetek alapján, és mi már a járvány vége felé vagyunk, habár Szerbiában tíz nappal később jelentettek járványt. Valószínűleg a határ közelsége miatt nálunk előbb kezdődött, mert Magyarországon és a környező országokban, tehát a határ mentén már előbb elkezdődött, úgyhogy mi már a vége felé tartunk.”

Az elmúlt hetekben akkora volt a megbetegedések aránya az óvodákban, hogy egyes épületekben 80%-os volt a hiányzások száma. Az óvodákban tehát az influenzajárvány az elmúlt két hétben tombolt a leginkább. A járvány jelenleg lappangóban van, ezért úgy döntöttek, hogy a mai napon megindulnak az óvodák. És az a döntés született, hogy ez a jövő héten se lesz másként, tehát a gyerekek rendes időben járhatnak óvodába.
Az illetékesek elmondása szerint mindenképp működniük kell az óvodáknak, ugyanis tekintettel kell lenniük azokra a szülőkre, akik nem tudnának otthon maradni a csemetéikkel. Kopasz Ildikó, igazgató, Hófehérke óvoda, Zenta: „Két héttel ezelőtt egy száz személyes óvodában volt 15 gyerek, és ez több óvodában is megtörtént. Akkor lett volna érdemes azt mondani, hogy most ne jöjjünk egy hétig, mint most, amikor már itt vannak a gyerekek, és meggyógyultak, és remélhetőleg egyre kevesebb beteg lesz.”
A legtöbben abban reménykednek, hogy Zentán már teljesen lecsengőben van a járvány, de felhívják a szülők figyelmét, hogy abban az esetben, ha gyermeküknél influenzás tünetek jelentkeznek, mindenképp maradjon otthon gyógyulni.

Az influenzajárvány megfázásos betegség.

Azért nem szünetelnek az óvodák, mert már nincs influenzajárvány.
Azért nem szünetelnek az óvodák, mert a gyerekek szülei dolgoznak.
A gyerekek szülei dolgoznak, ezért nem tudnak vigyázni a gyerekekre.
Az óvodában a gyermekre vigyáznak.
A szülő az anyukát és az apukát jelenti.
A legtöbb influenzás megbetegedés január végén és február elején volt Zentán.
Zenta egy város Vajdaságban.
Zenta közel van Magyarországhoz.
Zentán már nincs influenzajárvány.
Az orvosok azt mondják, ha a gyermek megint influenzás lesz, maradjon otthon gyógyulni.